**PRILOGA 3 PREDLOG**

**(EVA 2017-2130-0012)**

**ZAKON O SPODBUJANJU INVESTICIJ**

**I. UVOD**

**1. OCENA STANJA IN RAZLOGI ZA SPREJEM PREDLOGA ZAKONA**

Pomen investicij za gospodarstvo

Investicije so za nacionalno ekonomijo eden najpomembnejših dejavnikov pri pospeševanju gospodarskega razvoja. Pomenijo povečanje kapitala, ustvarjajo proizvodnje zmogljivosti ter povečujejo število delovnih mest in možnost mobilizacije delovne sile, ki bi sicer ostala neizkoriščena. S tem prispevajo k razvoju podjetij in njihovemu prestrukturiranju, saj so investicije dolgoročno predvsem dejavnik večanja produktivnosti, prenosa znanja in nosilec tehničnega napredka, s tem pa povečujejo trgovinsko menjavo in integracije ter spodbujajo konkurenco, skrbijo za skladnejši regionalni razvoj in dodatne davčne prihodke.

Pri tem so tuje neposredne investicije (v nadaljevanju: TNI) kot najvišja stopnja internacionalizacije ena izmed najhitreje rastočih ter najpomembnejših oblik mednarodnega sodelovanja, saj pomembno prispevajo k prestrukturiranju, razvoju, konkurenčnosti, izvozni intenzivnosti gospodarstva ter vključevanju slovenskih podjetij v dobaviteljske mreže transnacionalnih podjetij. To je še posebej pomembno za majhno, odprto gospodarstvo, kot je slovensko.

Vendar, če želimo izkoristiti zeleni razvojni potencial Slovenije ter vzpostaviti okoljsko vzdržen gospodarski razvoj Slovenije, morajo investicije slediti trajnostni naravnanosti in družbeni odgovornosti.

Zavedati pa se je treba, da se tako domača kot tuja podjetja ravnajo po tržnih načelih in svoje poslovanje širijo tam, kjer imajo najboljše možnosti za rast in razvoj ter takrat, ko so zmožna in pripravljena za investiranje njihovega kapitala.

Investicijski potencial

Pozitivni podatki o tekočih gospodarskih gibanjih kažejo, da Slovenija ponuja vse več potencialnih možnosti za vstop novih investitorjev in za širitev poslovanja tako domačim kot tujim podjetjem. Kljub temu Slovenija še ni izkoristila svojega potenciala na področju privabljanja investicij in na tem področju zaostaja za konkurenčnimi državami.

Poslovni subjekti z najmanj 20 zaposlenimi so leta 2015 ustvarili za 5.211.000.000 eurov investicij v nova in rabljena osnovna sredstva, kar je za 4 % več kot leto pred tem, od tega so prispevali 22 % vrednosti vseh ustvarjenih investicij poslovni subjekti v predelovalnih dejavnostih. Vrednost investicijskih vlaganj je bila višja kot leta 2014 v večini dejavnosti. Vrednost investicij v osnovna sredstva leta 2015 je bila še vedno nižja kot je bila leta 2008, pred recesijo. Poslovni subjekti so leta 2015 ustvarili kar 45 % vseh investicij v osrednjeslovenski regiji (vir: SURS, 19. 12. 2016).

Vrednost TNI je leta 2016 znašala 12.949.700.000 eurov, kar je za 11,5 % oziroma 1.337.700.000 eurov več kot leta 2015 in za 27,7 % oziroma 2.812.600.000 eurov več kot leta 2014 (vir: BS, 2017). Po deležu TNI v BDP z 28,9 % v letu 2016 zaostajamo za večino evropskih držav. Leta 2015 je delež TNI v BDP znašal 29,4 % in leta 2014 25 % (vir: UNCTAD, World Investment Report 2017).

Ovire za investiranje

Razlogi, zakaj Slovenija ni atraktivnejša kot lokacija za investicije, so zagotovo nekateri osnovni ekonomski dejavniki (na primer velikost trga in velikost BDP), regulatorno-politični dejavniki ter poslovno in podporno okolje.

Največkrat se navajajo (po različnih študijah) naslednje ovire za TNI:

* ovire oziroma ukrepi, ki so povezani z visoko obdavčitvijo delovne sile,
* ovire, povezane z rigidnostjo delovne zakonodaje, ter
* ovire pri nakupu zemljišč.

Kot pojasnilo k prvi alineji navedenega je potrebno poudariti, da Slovenija po obremenjenosti z javnimi dajatvami izstopa zgolj pri obremenitvi s prispevki za socialno varnost, ki pa niso del davčnega bremena in davčne politike. Te vsebine, skupaj z delovno-pravno zakonodajo, bi bilo potrebno reševati na sistemski ravni, saj se nanašajo na vsa slovenska podjetja.

Globalni indeks konkurenčnosti 2017–2018, kjer je Slovenija uvrščena na 48. mesto med 137 državami, kot najpomembnejše ovire pri poslovanju navaja davčne stopnje, sledita neučinkovita vladna birokracija in restriktivna delovna zakonodaja (vir: World Economic Forum 2017). V istem poročilu sicer Slovenija pri celoviti davčni stopnji, izraženi kot odstotek dobička, dosega solidno uvrstitev, to je 42. mesto, kar kaže na to, da davčne stopnje ne morejo biti najpomembnejša ovira za poslovanje, so jih pa kot ovira navajali posamezni intervjuvanci med slovenskimi podjetji in so predvsem odraz subjektivnega mnenja.

Na svetovni lestvici konkurenčnosti je Slovenija leta 2017 uvrščena na 43. mesto (kar je enako kot leto prej) med 63 državami, in sicer po merilih gospodarske uspešnosti, vladne in poslovne učinkovitosti ter infrastrukture (vir: IMD 2017).

Investicijske spodbude

Spodbude se v svetu še vedno uporabljajo kot instrument za privabljanje investicij, saj v povezavi s cilji trajnostnega razvoja lahko povečajo učinkovitost investicij. Uporabljajo se predvsem za stimuliranje investicij v specifične industrije, aktivnosti ali kot nadomestilo za pomanjkljivosti posameznih regij.

Spodbude so lahko kategorizirane v tri glavne skupine, in sicer fiskalne, finančne in regulatorne. Na podlagi raziskave, ki jo je izvedel UNCTAD (vir: UNCTAD survey of IPAs (2014), so med fiskalnimi, finančnimi in regulatornimi spodbudami fiskalne spodbude najpomembnejše med spodbudami za privabljanje TNI. To sicer še posebej velja za države v razvoju in tranzicijska gospodarstva. Finančne in regulatorne spodbude se smatrajo kot manj pomembno orodje politike privabljanja TNI, ukrepi podpornega okolja pa so za investicije posebnega pomena.

Slovenija že zdaj dosega dobre rezultate na področju davčne konkurenčnosti (Tax Foundation 2017 – International Tax Competitiveness Index Slovenijo uvršča na 15. mesto, po davku od dohodka pravnih oseb pa celo na 4. mesto med 35 državami), zato zakon ne posega na področje obdavčenja.

Finančne spodbude se lahko uporabljajo kot kompenzacija za šibkejše dele investicijske klime oziroma za preusmeritev investicij v gospodarsko manj razvita območja ter za privabljanje investicij, pri katerih bo prišlo do pomembnega prenosa kapitala ter predvsem znanja in tehnologije s strani investitorja ter večje dodane vrednosti.

Smiselno je, da so spodbude, ki jih ponujamo investitorjem, primerljive z državami v naši okolici oziroma v konkurenčnih državah. Nemalokrat se tudi zgodi, da podjetje, ki je prisotno na več trgih znotraj konzorcija oziroma skupine, izbira, v kateri državi bo izvedlo določeno investicijo. V takem primeru je za odločitev o izvedbi investicije v neki državi pomembna tudi morebitna dodelitev finančne spodbude.

Razlogi za sprejem predloga zakona

Naloga vlade je, da zagotovi privlačno in predvidljivo poslovno okolje za nemoteno delovanje tako domačih kot tujih podjetij.

Sloveniji še ni uspelo v celoti izkoristiti svojega potenciala za privabljanje investicij. Globalni indeks priložnosti za privabljanje TNI Slovenijo za leto 2016 namreč uvršča na visoko 37. mesto med 124 državami po merilih, kot so: gospodarske osnove, finančne storitve, poslovno zaznavanje, institucionalni okvir ter mednarodni standardi in politike (vir: Milken Institute – Global Opportunity Index).

Razlogi za sprejem predloga zakona so zato predvsem spodbuditi in pospešiti investicijsko dejavnost v Sloveniji, ohraniti Slovenijo konkurenčno v primerjavi z drugimi (bližnjimi) državami pri privabljanju investicij, saj so predlagani ukrepi primerljivi z ukrepi v konkurenčnih državah, ustvariti pregleden, preprost, predvidljiv in investitorju prijazen sistem dodeljevanja spodbud.

Po trenutno veljavni zakonodaji ima Slovenija Zakon o spodbujanju tujih investicij in internacionalizacije podjetij, ki med drugim določa ukrepe za spodbujanje tujih investicij, vendar nikjer niso predvideni ukrepi za spodbujanje domačih investicij, kar postavlja domače investitorje v neenakovreden položaj v primerjavi s tujimi (to je neenakovredna obravnava).

Slovenija nima zakona, ki bi sistemsko in na enem mestu urejal spodbujanje investicij, ter ne ponuja celovite storitve podpore investitorjem na enem mestu. V veljavni zakonodaji je prav tako opaziti odsotnost definiranja javnega interesa in javne koristi zaradi pospeševanja gospodarske rasti in zaposlovanja, ustvarjanja novih delovnih mest in zagotavljanja skladnega regionalnega razvoja, kot podlaga za razlastitve nepremičnin.

**2. CILJI, NAČELA IN POGLAVITNE REŠITVE PREDLOGA ZAKONA**

2.1 Cilji

Cilj predlaganega zakona je določitev ustrezne pravne podlage za spodbujanje začetnih investicij z namenom privabiti investitorje k trajnemu investiranju na območju Republike Slovenije, z uvedbo ustreznih spodbud in drugih aktivnosti za spodbujanje investicij.

Investicije so za nacionalno ekonomijo dejavnik večanja produktivnosti in nosilec tehničnega napredka, s tem je primarna vloga investicij ustvarjanje gospodarske stabilnosti in rasti.

Za zagotovitev dolgoročne blaginje prebivalcev so potrebne investicije, ki bodo prispevale k prehodu v zeleno, z viri gospodarno in nizkoogljično krožno gospodarstvo.

2.2 Načela

**Enakost obravnave tujih in domačih investitorjev**

Vse gospodarske družbe, ki so registrirane v Republiki Sloveniji ali pa se nameravajo registrirati v Republiki Sloveniji, so enako obravnavane in imajo pravice s področja spodbujanja investicij, ne glede na to ali gre za pravno osebo v domači, mešani ali tuji lasti.

**Podpora investitorjem na enem mestu**

Zakon določa eno kontaktno točko, s katero potencialni investitor komunicira med postopkom dodeljevanja spodbud, kar omogoča investitorju bolj prijazen sistem dodeljevanja investicijskih spodbud.

**Odgovornost učinkovite uporabe javnih sredstev**

Zakon s postavljenimi pogoji, merili, postopkom dodeljevanja in načrtnim spremljanjem dodeljenih investicijskih spodbud zagotavlja, da je uporaba javnih sredstev učinkovita.

**Učinkovitost**

Dejavnost spodbujanja investicij je smiselna, če se lahko izkažejo konkretne ekonomske koristi njenega izvajanja. Zakon predvideva, da se obseg dejavnosti v programskih dokumentih določi na podlagi predvidene ekonomske upravičenosti.

**Mednarodna primerljivost**

Ukrepi za spodbujanje investicij so primerljivi z ukrepi, ki jih za spodbujanje investicij ponujajo bližnje in Sloveniji konkurenčne države. Ker zakon ureja področje mednarodnega poslovanja, je potrebno, da se vzpostavi infrastruktura, katere storitve so mednarodno primerljive in ki deluje po standardih, ki so se uveljavili v razvitih tržnih gospodarstvih.

**Transparentnost**

Investicijske spodbude se dodeljujejo po vnaprej znanih postopkih, pogojih in merilih.

**2.3 Poglavitne rešitve**

a) Predstavitev predlaganih rešitev:

S predlogom zakona se predlagajo **isti ukrepi spodbujanja investicij tako za domače kot za tuje investitorje**. Po trenutno veljavni zakonodaji ima Slovenija Zakon o spodbujanju tujih investicij in internacionalizacije podjetij, ki med drugim določa ukrepe le za spodbujanje tujih investicij, kar postavlja domače investitorje v neenakovreden položaj v primerjavi s tujimi.

Predlog zakona kot investicijsko spodbudo uvaja **možnost nakupa nepremičnin v lasti samoupravnih lokalnih skupnosti pod ocenjeno vrednostjo na podlagi neposredne pogodbe**, kar v primerjavi z veljavno zakonodajo poenostavi postopek in skrajša čas, potreben za izvedbo postopkov.

Predlog zakona določa **nov razlastitveni namen za strateške investicije**, ki so v javnem interesu in prispevajo k javni koristi zaradi pospeševanja gospodarske rasti in zaposlovanja, ustvarjanja novih delovnih mest in zagotavljanja skladnega regionalnega razvoja.

Zakon o urejanju prostora, ki je splošni razlastitveni zakon (lex generalis), v 93. členu opredeljuje, za katere namene se nepremičnina lahko razlasti, pri čemer mora biti izkazana javna korist, vendar med nameni ni možnosti razlastitve iz javne koristi zaradi pospeševanja gospodarske rasti in zaposlovanja, ustvarjanja novih delovnih mest in zagotavljanja skladnega regionalnega razvoja. Dodatni razlastitveni nameni so možni, če razlastitvene razloge uredijo posebni zakoni, zato za namene spodbujanja investiranja ta zakon dopolnjuje Zakon o urejanju prostora. Določbe tega člena opredeljujejo javni interes in javno korist zaradi pospeševanja gospodarske rasti in zaposlovanja, ustvarjanja novih delovnih mest in zagotavljanja skladnega regionalnega razvoja.

Pri usklajevanju interesov je treba slediti doseganju dolgoročne blaginje prebivalstva, pri čemer javni interes ni le v gospodarski rasti in zaposlovanju, ustvarjanju novih delovnih mest in zagotavljanju skladnega regionalnega razvoja, temveč tudi v varstvu okolja, ohranjanju narave, varstvu voda ter v trajnostnem urejanju prostora in doseganju ciljev prostorske politike. Kjer pride do kolizije dveh javnih interesov, je vedno treba razmisliti, kateri interes v zadevi naj prevlada ob primernih omilitvenih ukrepih.

b) Način reševanja:

Vprašanja, ki se bodo urejala z uredbo, so: način ugotavljanja izpolnjevanja pogojev in meril za dodelitev spodbud.

Z uveljavitvijo predloga zakona bosta prenehala veljati Zakon o spodbujanju tujih investicij in internacionalizacije podjetij (Uradni list RS, št. [107/06](http://www.uradni-list.si/1/objava.jsp?sop=2006-01-4585) – uradno prečiščeno besedilo, [11/11](http://www.uradni-list.si/1/objava.jsp?sop=2011-01-0447), [57/12](http://www.uradni-list.si/1/objava.jsp?sop=2012-01-2407) in [17/15](http://www.uradni-list.si/1/objava.jsp?sop=2015-01-0621)) in Uredba o finančnih spodbudah za tuje neposredne investicije (Uradni list RS, št. [62/14](http://www.uradni-list.si/1/objava.jsp?sop=2014-01-2676)).

c) Normativna usklajenost predloga zakona:

Predlog zakona določa kot lex specialis posamezno razlikovanje od že sprejetih zakonov, in sicer Zakona o urejanju prostora ter Zakona o stvarnem premoženju države in samoupravnih lokalnih skupnosti.

Predlog zakona je usklajen z veljavnim pravnim redom Republike Slovenije in EU.

Predloga zakona ni treba usklajevati s predpisi, ki jih je treba sprejeti oziroma spremeniti ter paketno obravnavati.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

* ocena finančnih sredstev za državni proračun

Predlog zakona bo imel finančne posledice za državni proračun, in sicer se bodo iz državnega proračuna izplačevale neposredne spodbude za začetne investicije, poleg tega pa morajo biti v državnem proračunu tudi predvidena sredstva za izvajanje drugih aktivnosti za spodbujanje investicij.

Menimo, da bodo na letni ravni dodeljene neposredne finančne spodbude 10 podjetjem, s povprečnim zneskom 7.000.000 eurov na investicijo, izplačane v več tranšah (glede na realizacijo upravičenih stroškov investicije). Dolgoročno pričakujemo multiplikativne učinke izvedenih investicij, ki bodo večji od proračunskih izdatkov. Pričakujemo, da se bodo spodbude večkratno povrnile v državni proračun iz naslova davkov in prispevkov.

Menimo, da bo za druge aktivnosti za spodbujanje investicij na letni ravni treba zagotoviti 800.000 eurov. Dolgoročno pričakujemo multiplikativne učinke privabljenih investicij, ki bodo večji od proračunskih izdatkov.

* ocena drugih javnofinančnih sredstev

Predlog zakona bo imel finančne posledice za občinski proračun, in sicer bo na podlagi ukrepa, kjer bo imel investitor možnost kupiti nepremičnino v lasti občine pod tržno ceno, manjši prihodek v občinski proračun.

Menimo, da bo ta ukrep uporabljen v povprečju za dve investiciji na letni ravni v vrednosti 180.000 eurov.

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

Sredstva za izvajanje zakona v državnem proračunu za leto 2018 bodo zagotovljena iz drugih proračunskih postavk. Za izvajanje zakona bo dodatno potrebnih 25.000.000 eurov za leto 2018.

**5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**

Spodbujanje investicij, davčne in druge ugodnosti so pogosta praksa tudi v drugih državah. Številne države poskušajo privabljati investitorje tako, da jim ponujajo različne vrste subvencij, davčnih olajšav in znižanj cen zemljišč, spodbude za nove zaposlitve, ter druge oblike finančnih in nefinančnih spodbud. Vsaka takšna spodbuda ima lahko pomembno vlogo pri končni odločitvi investitorja, v kateri državi bo investiral.

Države članice EU morajo zagotoviti, da so vse spodbude, ki jih podeljujejo, skladne z evropsko zakonodajo. Sicer pa se sistemi in instrumenti za dodeljevanje spodbud razlikujejo od države do države. V primeru velikih investicijskih projektov so investitorji lahko deležni tudi dodatnih ugodnosti.

**Slovaška**

Slovaška dodeljuje investicijske spodbude na podlagi Zakona o investicijskih spodbudah[[1]](#footnote-1), ki določa splošne pogoje za dodeljevanje investicijskih spodbud iz naslova regionalnih pomoči ter pomoči za podporo zaposlovanja. Zakon o investicijskih spodbudah predvideva naslednje oblike investicijskih spodbud za začetne investicije ter ustvarjanje novih delovnih mest: subvencije za investicije v materialna in nematerialna sredstva, davčne olajšave, prispevke za ustvarjanje novih delovnih mest in nakup/prenos nepremičnin po ceni, ki je nižja od tržne vrednosti.

Investicijske spodbude so na voljo za investicijske projekte v naslednjih dejavnostih: industrijska proizvodnja, tehnološki centri, centri za skupne storitve in turizem. Vrednost investicijskih spodbud v prej omenjenih panogah je odvisna od tega, v kateri regiji je investicija, saj je Slovaška razdeljena na tri regije, glede na stopnjo nezaposlenosti (povprečje, nad– in pod–slovaškim povprečjem). Pri dejavnosti industrijska proizvodnja Zakon o investicijskih spodbudah določa minimalne pragove za dodelitev investicijskih spodbud po posameznih regijah glede vrednosti investicije, zneska novih strojev in opreme ter lastnega kapitala.

Glavno vlogo pri dodeljevanju investicijskih spodbud ima Ministrstvo za gospodarstvo oziroma Ministrstvo za promet (v primeru investicijskega projekta s področja turizma), ki oceni investicijski načrt vlagatelja. Na podlagi pripomb in odgovorov vlagatelja in Ministrstva za gospodarstvo slednje predlog za dodelitev pomoči posreduje v odobritev vladi. Sklep o dodelitvi spodbude se vlagatelju dodeli v 15 dneh po odločitvi vlade. Če je dodelitev investicijske spodbude predmet notifikacije pri Evropski komisiji, se v 15 dneh posreduje vloga za notifikacijo na Evropsko komisijo.

Razlastitev na Slovaškem je možna v omejenem obsegu, če je v javnem interesu, na podlagi zakona in ob zagotovitvi ustreznega nadomestila. Razlastitev v javnem interesu ureja Zakon o prostorskem načrtovanju in gradnji objektov (*Zákon o územnom plánovaní a stavebnom poriadku - stavebný zákon*), razlogi so našteti taksativno. Poleg razlogov, kot so gradnja infrastrukture, gradnja javnih zgradb in vojaških objektov, je možna razlastitev tudi za izvedbo pomembnih naložb, ki se določajo v skladu z Zakonom o nekaterih določbah, ki se nanašajo na pripravo večjih investicij in dopolnitev nekaterih drugih zakonov (*Zákon o niektorých opatreniach týkajúcich sa prípravy významných investícií a o doplnení niektorých zákonov, v nadaljevanju Zakon o pomembnih investicijah*). Razlastitev je možna samo kot skrajni ukrep, če cilja razlastitve, torej prenosa ali omejitve lastninske pravice na zemljiščih ali stavbah, ni bilo možno doseči sporazumno. Spremembe Zakona o pomembnih investicijah iz leta 2013 so določile nove pogoje za pomembne investicije, slovaški vladi pa omogočile, da s sklepom potrdi vlogo za potrditev statusa pomembne investicije, ki je lahko podlaga za razlastitveni postopek.

**Češka**

Češka dodeljuje investicijske spodbude na podlagi Zakona o investicijskih spodbudah[[2]](#footnote-2), ki določa splošne pogoje za dodeljevanje investicijskih spodbud iz naslova regionalnih pomoči ter pomoči za podporo zaposlovanja, z namenom spodbujanja gospodarskega razvoja in ustvarjanja novih delovnih mest. Zakon o investicijskih spodbudah predvideva naslednje oblike investicijskih spodbud: davčne olajšave na dohodek, prenos zemljišč s tehnično infrastrukturo po posebej znižani ceni, finančne subvencije za ustvarjanje novih delovnih mest, finančne subvencije za prekvalifikacijo ali usposabljanje zaposlenih, finančne subvencije za investicije v materialna in nematerialna sredstva za strateški investicijski projekt in oprostitev davka na nepremičnine v koncesijskih industrijskih conah.

Investicijske spodbude so na voljo za investicijske projekte na naslednjih prioritetnih področjih: predelovalna industrija (vsi sektorji, poudarek na visokotehnološki proizvodnji), raziskovalne in razvojne zmogljivosti, tehnološki centri (R & D centri) ter centri za podporo storitvam poslovanja. Zakon o investicijskih spodbudah na področjih predelovalne industrije in tehnoloških centrov razlikuje pojma investicije in strateške investicije glede na naslednje parametre: minimalna vrednost investicije, minimalna vrednost investicije v stroje in minimalno število novih delovnih mest. Navedeni zakon za strateške investicije predvideva finančne subvencije; za investicije pa fiskalne in druge spodbude, v okviru katerih je tudi možnost nakupa zemljišč po znižani ceni od občin. Zakon o investicijskih spodbudah znotraj prioritetnega področja centri za podporo storitvam poslovanja te centre opredeljuje glede na minimalno število novih delovnih mest: centri za razvoj programske opreme, podatkovni centri, centri za skupne storitve, visokotehnološka središča in centri za podporo uporabnikom.

Postopek dodeljevanja investicijskih spodbud se v prvi fazi začne na agenciji, pristojni za spodbujanje investicij, ki vlogo vlagatelja posreduje na Ministrstvo za industrijo in trgovino. To skupaj s pristojnimi ministrstvi ter lokalnimi organi pripravi zavezujočo ponudbo za vlagatelja, ki ima nato 30 dni časa, da ponudbo sprejme oziroma ne sprejme. Če gre za strateško investicijo, Ministrstvo za industrijo in trgovino pred izdajo ponudbe to posreduje v odobritev vladi oziroma če je to potrebno, v priglasitev Evropski komisiji. Če so vsa soglasja pridobljena, Ministrstvo za industrijo in trgovino izda odločbo o dodelitvi spodbude.

Razlastitev na Češkem je možna v omejenem obsegu in je krovno urejena v Zakonu o razlastitvi (v nadaljevanju: zakon). Zakon določa, da mora biti razlastitev vedno v javnem interesu in je možna samo ob izpolnjevanju naslednjih treh pogojev: če pravic deležnikov (to je prenosa ali omejitve lastninske pravice na nepremičninah) dokazano ni mogoče doseči sporazumno; določen mora biti znesek odškodnine za razlastitev; zagotovljen mora biti ustrezen pravni nadzor nad postopkom razlastitve. Razlastitev je posredno urejena tudi v Civilnem zakoniku, Zakonu o gradbeni dejavnosti, Zakonu o rudarstvu, Zakonu o vodah in Zakonu o varovanju okolja.

**Hrvaška**

Hrvaška dodeljuje investicijske spodbude na podlagi Zakona o spodbujanju investicij[[3]](#footnote-3), ki določa splošne pogoje za dodeljevanje investicijskih spodbud iz naslova regionalnih pomoči in pomoči za usposabljanje.

Zakon o spodbujanju investicij določa več oblik in vrst spodbud. Davčna olajšava za mikro podjetja ter za mala, srednja in velika podjetja pomeni oprostitev oziroma znižanje plačila davka na dohodek pravnih oseb oziroma tako imenovane davčne počitnice. Zakon posebej našteva spodbude, ki so povezane z investicijskim projektom: spodbude za upravičene stroške ustvarjanja novih delovnih mest, spodbude za upravičene stroške usposabljanja ter spodbude za stroške kapitala in spodbude za delovno intenzivne investicijske projekte. Zakon ločeno določa spodbude za naslednje tri dejavnosti: razvojno-inovacijske dejavnosti,dejavnosti za podporo storitvam poslovanja in dejavnosti storitev z visoko dodano vrednostjo. Zakon posebej določa spodbude za investicije v minimalni vrednosti 13 milijonov eurov ob pogoju ustvarjanja najmanj 10 novih delovnih mest univerzitetne izobrazbe, povezanih z investicijskim projektom. V tem sklopu zakon dodeljuje spodbude za zavarovanje nespremenjenih pogojev poslovanja in spodbude za investicije.

Zakon o spodbujanju investicij loči postopek dodeljevanja spodbud glede na to, ali gre za mikro, mala in srednja podjetja ali za velika podjetja. Če gre za mikro, malo in srednje podjetje, to pošlje vlogo na Ministrstvo za podjetništvo in obrt; če vlogo pripravlja veliko podjetje, jo pošlje na Ministrstvo za gospodarstvo. Vsaka vloga mora pridobiti soglasje Ministrstva za finance. V 60 dneh od prejema vloge pristojno ministrstvo izda spričevalo, ki podeljuje vlagatelju status upravičenca spodbujevalnih ukrepov, ali odloči, da vloga ne ustreza vsem merilom za dodelitev investicijskih spodbud.

Strateške investicije so na Hrvaškem posebej opredeljene v Zakonu o strateškim investicijskim *projektima Republike Hrvatske*, s katerim so določena merila in postopek prijave strateških investicijskih projektov, postopek ocenjevanja in izbire projektov, priprave in izvedbe strateških projektov, razpolaganje z nepremičninami v lasti države za namene teh projektov, dajanje koncesij in izdajanje upravnih aktov v tej zvezi. Vendar ta zakon ne ureja postopka razlastitve, temveč se za take primere uporablja splošni zakon, ki ureja to področje.

**Prilagojenost predlagane ureditve pravu EU**

Predlog zakona ni predmet usklajevanja s pravnim redom EU.

**6. PRESOJA POSLEDIC, KI JIH BO IMEL SPREJEM ZAKONA**

**6.1 Presoja administrativnih posledic**

a) v postopkih oziroma poslovanju javne uprave ali pravosodnih organov:

Predlog zakona ne določa posebnih novih administrativnih postopkov ali administrativnih bremen.

b) pri obveznostih strank do javne uprave ali pravosodnih organov:

Predlog zakona ne predvideva obveznosti strank do javne uprave ali pravosodnih organov.

**6.2 Presoja posledic za okolje, vključno s prostorskimi in varstvenimi vidiki, in sicer za:**

Predlog zakona prinaša neposredne in posredne posledice za prostorski razvoj države, urejanje prostora/prostorsko načrtovanje in zemljiško politiko, kot tudi za okoljevarstvene vidike umeščanja investicij v prostor.

**6.3 Presoja posledic za gospodarstvo, in sicer za:**

Predlog zakona predvideva gospodarski razvoj, ki ima multiplikativne učinke tudi na druge gospodarske dejavnosti.

**6.4 Presoja posledic za socialno področje, in sicer za:**

Predlog zakona predvideva posledice na socialnem področju z možnostjo ustvarjanja novih delovnih mest in pospeševanjem zaposlovanja.

**6.5 Presoja posledic za dokumente razvojnega načrtovanja, in sicer za:**

Predlog zakona ne predvideva posledic za dokumente razvojnega načrtovanja.

**6.6 Presoja posledic za druga področja:**

Predlog zakona ne bo imel posledic na druga področja.

**6.7 Izvajanje sprejetega predpisa:**

a) Predstavitev sprejetega zakona:

Sprejeti zakon bo objavljen v Uradnem listu Republike Slovenije ter na spletnih straneh Ministrstva za gospodarski razvoj in tehnologijo. Minister in drugi predstavniki ministrstva bodo sodelovali pri predstavitvah zakona v medijih in na javnih prireditvah.

* ciljnim skupinam (seminarji, delavnice)

Niso predvidene delavnice oziroma seminarji v organizaciji predlagatelja zakona.

* širši javnosti (mediji, javne predstavitve, spletne predstavitve)

Niso predvidene širše javne oziroma spletne predstavitve predloga zakona.

b) Spremljanje izvajanj a sprejetega predpisa:

- zagotovitev spremljanja izvajanja predpisa

Ni predvidena zagotovitev spremljanja izvajanja predpisa.

**6.8 Druge pomembne okoliščine v zvezi z vprašanji, ki jih ureja predlog zakona:**

/

**6.9 Sodelovanje zunanjih strokovnjakov:**

Pri pripravi zakona ni sodeloval zunanji strokovnjak.

**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**

Predpis je bil objavljen na spletni strani Ministrstva za gospodarski razvoj in tehnologijo (<http://www.mgrt.gov.si/si/zakonodaja_in_dokumenti/internacionalizacija/predlogi_predpisov>), in sicer 23. 6. 2017, mnenja, predloge in pripombe pa je bilo možno sporočiti do 31. 7. 2017.

V tem času je Ministrstvo za gospodarski razvoj in tehnologijo prejelo mnenja osmih posameznikov, gospodarskih družb (Dinit), institucij (Znanstveno-raziskovalno središče Ptuj, Institut za politike prostora, Umanotera, AmCham), lokalnih skupnosti (Skupnost občin Slovenije) in sedmih ministrstev.

Gospodarstvo podpira s pripravo predloga zakona, predvsem z vidika izenačitve domačih in tujih investitorjev. Lokalne skupnosti so opozorile na pomanjkanje sredstev za izvedbo ukrepov (na primer oprostitev plačila komunalnega prispevka). Nevladne organizacije so poudarile, da so za zagotovitev dolgoročne blaginje prebivalcev potrebne investicije, ki bodo prispevale k prehodu v zeleno, z viri gospodarno in nizkoogljično krožno gospodarstvo.

V odzivih ministrstev se večina pripomb nanaša na premalo definirano opredelitev javnega interesa in javne koristi iz gospodarskih vidikov razvoja.

**8. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**

- Zdravko Počivalšek, minister za gospodarski razvoj in tehnologijo,

- mag. Aleš Cantarutti, državni sekretar,

- Eva Štravs Podlogar, državna sekretarka,

- Jernej Tovšak, generalni direktor, Direktorat za internacionalizacijo, podjetništvo in tehnologijo.

**II. BESEDILO ČLENOV**

# ZAKON O SPODBUJANJU INVESTICIJ

1. **SPLOŠNE DOLOČBE**
2. **člen**

**(vsebina zakona)**

(1) Ta zakon določa aktivnosti za spodbujanje investicij, oblike investicijskih spodbud, pogoje, merila in postopek dodeljevanja investicijskih spodbud.

(2) Investicijske spodbude po tem zakonu, ki imajo značaj državnih pomoči, se dodeljujejo v skladu s predpisi, ki urejajo dodeljevanje regionalnih državnih pomoči na podlagi Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107. in 108. Pogodbe (UL L 187, z dne 26.6.2014) in Uredbe Komisije (EU) št. 2017/1084 z dne 14. junija 2017 o spremembi Uredbe (EU) št. 651/2014 (UL L 156/1, z dne 20.6.2017) (v nadaljnjem besedilu: Uredba 651/2014/EU in Uredba 2017/1084/EU).

1. **člen**

**(pomen izrazov)**

Posamezni izrazi, uporabljeni v tem zakonu, imajo naslednji pomen:

* investicija je naložba v opredmetena in neopredmetena sredstva, ki se nanaša na vzpostavitev nove gospodarske družbe, širitev zmogljivosti gospodarske družbe, diverzifikacijo proizvodnje gospodarske družbe v nove proizvode, ki niso bili predhodno proizvedeni v gospodarski družbi, ali bistvene spremembe v celotnem proizvodnem procesu gospodarske družbe na območju Republike Slovenije,
* investitor (-ka) (v nadaljevanju: investitor) je domača ali tuja pravna ali fizična oseba,
* prejemnik investicijske spodbude je gospodarska družba, registrirana v Republiki Sloveniji, v kateri je izvedena investicija,
* zaključek investicije pomeni, da so dela končana in je investicija izvedena v višini, obsegu in času, kot je določeno v pogodbi.
1. **člen**

(cilj zakona)

Cilj spodbujanja investicij je privabiti investitorje k trajnostnemu investiranju na območju Republike Slovenije, z namenom spodbujanja družbeno odgovornega in okoljsko vzdržnega gospodarskega razvoja Republike Slovenije ter s tem zagotovitve dolgoročne blaginje prebivalcev.

1. **člen**

**(nosilci spodbujanja investicij)**

(1) Aktivnosti spodbujanja investicij izvajata ministrstvo, pristojno za gospodarstvo (v nadaljnjem besedilu: ministrstvo) in agencija, pristojna za spodbujanje investicij (v nadaljnjem besedilu: agencija).

(2) Agencija poleg nalog, določenih v 7. členu Zakona o podpornem okolju za podjetništvo (Uradni list RS, št. [102/07](http://www.uradni-list.si/1/objava.jsp?sop=2007-01-5064), [57/12](http://www.uradni-list.si/1/objava.jsp?sop=2012-01-2409), [82/13](http://www.uradni-list.si/1/objava.jsp?sop=2013-01-3036), [17/15](http://www.uradni-list.si/1/objava.jsp?sop=2015-01-0622) in [27/17](http://www.uradni-list.si/1/objava.jsp?sop=2017-01-1442)), opravlja tudi naslednje naloge:

* izvaja aktivnosti za spodbujanje investicij in internacionalizacije, v skladu z usmeritvami in politiko ministrstva,
* dodeljuje spodbude s področja spodbujanja investicij in internacionalizacije.
1. **člen**

**(aktivnosti za spodbujanje investicij)**

Spodbujanje investicij obsega naslednje aktivnosti, ki jih izvaja agencija:

* dodeljevanje investicijskih spodbud,
* zagotavljanje kakovostnih informacijskih, svetovalnih in drugih storitev za investitorje,
* izvajanje tržnokomunikacijskih aktivnosti,
* organiziranje dogodkov, ki prispevajo h krepitvi Republike Slovenije kot lokacije za investicije,
* projektno vodenje investicijskih projektov,
* sodelovanje z že obstoječimi investitorji v Republiki Sloveniji,
* analiziranje konkurenčnega položaja Republike Slovenije z vidika investiranja in predlaganje ukrepov za izboljšanje in
* opravljanje drugih aktivnosti, ki prispevajo h krepitvi konkurenčnosti Republike Slovenije kot lokacije za investicije.

**6. člen**

**(program spodbujanja investicij)**

(1) Vlada Republike Slovenije (v nadaljnjem besedilu: vlada) na predlog ministrstva sprejme petletni drsni program spodbujanja investicij, v katerem opredeli prioritete in način izvajanja aktivnosti za spodbujanje investicij ter določi cilje, ki naj bi bili doseženi z izvajanjem teh aktivnosti.

(2) V programu spodbujanja investicij se opredelijo tudi obseg in način financiranja ter kazalniki za spremljanje učinkovitosti spodbujanja investicij.

#### INVESTICIJSKE SPODBUDE

**7. člen**

**(investicijske spodbude)**

(1) Investicijske spodbude (v nadaljnjem besedilu: spodbude) so lahko v obliki:

* nepovratnih sredstev,
* povratnih sredstev, subvencioniranih obrestnih mer in garancij,
* nakupa nepremičnin v lasti samoupravnih lokalnih skupnosti po cenah, ki so nižje od tržnih, ter
* ugotovitve izpolnjevanja pogojev za strateško investicijo.

(2) Sredstva za spodbude se zagotovijo v proračunu Republike Slovenije ter iz drugih domačih in mednarodnih virov.

1. **člen**

**(dodelitev nepovratnih sredstev na podlagi javnega razpisa)**

(1) Nepovratna sredstva se lahko dodeljujejo na podlagi javnega razpisa, ki ga izvede agencija.

(2) Nepovratna sredstva se lahko dodelijo za investicijo, ki izpolnjuje naslednje pogoje:

1. najnižja vrednost investicije je:

- 1.000.000 eurov v predelovalni dejavnosti,

- 400.000 eurov v storitveni dejavnosti in pri kateri investicija v stroje ter v opremo pomeni najmanj 50 % vrednosti investicije,

- 500.000 eurov v razvojno-raziskovalni dejavnosti in pri kateri investicija v stroje ter v opremo pomeni najmanj 50 % vrednosti investicije in

2. najpozneje v treh letih po zaključku investicije je z investicijo ustvarjenih in zapolnjenih najmanj naslednje število novih delovnih mest:

- 25 v predelovalni dejavnosti,

- 10 v storitveni dejavnosti,

- 5 v razvojno-raziskovalni dejavnosti.

3. dodana vrednost na zaposlenega v gospodarski družbi je po zaključku investicije višja od povprečne dodane vrednosti na zaposlenega v dejavnosti v Republiki Sloveniji, v katero se gospodarska družba uvršča.

(3) Investicija se ne sme začeti izvajati pred oddajo vloge.

(4) Vlada z uredbo podrobneje določi način ugotavljanja izpolnjevanja pogojev za dodelitev spodbude in podrobnejše pogoje, ki izhajajo iz Uredbe 651/2014/EU in Uredbe 2017/1084/EU.

1. **člen**

**(posebni postopek za dodelitev nepovratnih sredstev)**

(1) Vlada na predlog ministrstva sprejme sklep o dodelitvi spodbude nepovratnih sredstev tudi brez javnega razpisa (v nadaljevanju: posebni postopek), če komisija iz 27. člena tega zakona ugotovi, da investicija izpolnjuje naslednje pogoje:

1. najnižja vrednost investicije je:

- 15.000.000 eurov v predelovalni dejavnosti in pri kateri investicija v stroje ter v opremo pomeni najmanj 50 % vrednosti investicije,

- 500.000 eurov v storitveni dejavnosti in pri kateri investicija v stroje ter v opremo pomeni najmanj 50 % vrednosti investicije,

- 3.000.000 eurov v razvojno-raziskovalni dejavnosti in pri kateri investicija v stroje ter v opremo pomeni najmanj 50 % vrednosti investicije,

2. najpozneje v treh letih po zaključku investicije je z investicijo ustvarjenih in zapolnjenih najmanj naslednje število novih delovnih mest:

- 50 v predelovalni dejavnosti, od tega najmanj 10 visokokvalificiranih,

- 40 v storitveni dejavnosti, od tega najmanj 10 visokokvalificiranih,

- 20 v razvojno-raziskovalni dejavnosti, od tega najmanj 10 visokokvalificiranih in

3. dodana vrednost na zaposlenega v gospodarski družbi je po zaključku investicije višja od povprečne dodane vrednosti na zaposlenega v dejavnosti v Republiki Sloveniji, v katero se gospodarska družba uvršča.

(2) Gospodarska družba je upravičena do spodbude, če dosega minimalni prag števila točk na osnovi ocenjevanja investicije po merilih iz tega zakona in ima pozitiven vpliv na regijo, v kateri bo investicija izvedena, iz ekonomskega, okoljskega, prostorskega in socialnega vidika.

(3) Za investicijo mora biti izkazana ekonomska, finančna, tehnična in tehnološka izvedljivost ter upravičenost investicije.

(4) Investicija se ne sme začeti izvajati pred oddajo vloge.

(5) Vlada z uredbo podrobneje določi način ugotavljanja izpolnjevanja pogojev za dodelitev spodbude in podrobnejše pogoje, ki izhajajo iz Uredbe 651/2014/EU in Uredbe 2017/1084/EU.

1. **člen**

**(subvencionirane obrestne mere, povratna sredstva in garancije)**

(1) Spodbude v obliki povratnih sredstev, subvencionirane obrestne mere, in garancij so lahko:

* ugodni posredni in neposredni krediti gospodarski družbi,
* garancije gospodarski družbi in
* subvencije obrestnih mer, stroškov kreditiranja in stroškov garancij gospodarski družbi.

(2) Spodbude iz prvega odstavka tega člena, ne glede na prvi odstavek 4. člena,dodeljujejo finančne institucije v skladu z določbami tega zakona in njihovimi ustanovitvenimi akti.

1. **člen**

**(nakup nepremičnin v lasti samoupravnih lokalnih skupnosti po cenah, ki so nižje od tržnih**)

(1) Ne glede na določbe zakona, ki ureja ravnanje s stvarnim premoženjem države in samoupravnih lokalnih skupnosti, lahko samoupravna lokalna skupnost na podlagi neposredne pogodbe o nakupu nepremičnin po cenah, ki so nižje od tržnih (v nadaljevanju: pogodba o nakupu nepremičnin), ob izpolnjevanju pogojev iz drugega odstavka 8. člena tega zakona, prodaj nepremičnine gospodarski družbi po cenah, ki so nižje od tržnih in so skladno s prostorskimi akti namenjene razvoju gospodarske dejavnosti.

(2) Nepremičnine, ki so predmet prodaje, morajo biti pred izvedbo postopka ocenjene. Ocenjena vrednost je s cenitvijo ugotovljena vrednost nepremičnine, ki jo oceni pooblaščeni ocenjevalec vrednosti nepremičnin, ki je imenovan na podlagi zakona, ki ureja revidiranje, ali zakona, ki ureja sodišča, ali na podlagi zakona, ki ureja sodne cenilce (v nadaljnjem besedilu: pooblaščeni cenilec). Ocenjena vrednost se ugotovi po vsakokratno veljavnih mednarodnih standardih ocenjevanja vrednosti, ki jih sprejema Odbor za mednarodne standarde ocenjevanja vrednosti.

(3) Višina državne pomoči je razlika med ocenjeno in prodajno vrednostjo. Prodajno vrednost nepremičnin v lasti samoupravne lokalne skupnosti določi samoupravna lokalna skupnost. Nakup nepremičnin mora biti skladen s predpisi, ki urejajo regionalne državne pomoči.

(4) Samoupravna lokalna skupnost pred prodajo nepremičnine, ki je namenjena investiciji po cenah, ki so nižje od tržnih določi cilje, ki jih želi s prodajo doseči, opredeli koristi in določi merljive učinke, ki jih bo samoupravna lokalna skupnost pridobila s prodajo nepremičnin, ter ekonomsko utemeljenost prodaje nepremičnin po cenah, ki so nižje od tržnih.

(5) Namero o sklenitvi neposredne pogodbe o nakupu nepremičnin objavi na spletni strani samoupravna lokalna skupnost najmanj 20 dni pred nameravano sklenitvijo.

(6) Na dan sklenitve pogodbe cenitev nepremičnine, ki je predmet takšnega posla, ne sme biti starejša od dvanajst mesecev.

(7) V primeru nakupa nepremičnine po cenah, ki so nižje od tržnih mora pogodba med gospodarsko družbo in samoupravno lokalno skupnostjo vsebovati:

* natančen opis nepremičnin, ki so predmet prodaje,
* navedbo gospodarske družbe,
* navedbo, da gre za prodajo po cenah, ki so nižje od tržnih,
* navedbo ocenjene vrednosti,
* vrednost nepremičnin, ki so predmet prodaje – prodajno vrednost,
* navedbo namena prodaje,
* natančen opis razvojnih namenov, zaradi katerih se nepremičnina prodaja po cenah, ki so nižje od tržnih, z dinamiko izvajanja,
* opis, kako bodo nepremičnine uporabljene,
* obveznost gospodarske družbe, da na zahtevo samoupravne lokalne skupnosti poroča o uporabi nepremičnin,
* klavzulo, da celotne stroške sklenitve pogodbe nosi gospodarska družba,
* obveznost gospodarske družbe, da se investicija začne izvajati v dveh letih in se zaključi najpozneje v petih letih od datuma sklenitve pogodbe o nakupu nepremičnin,
* določbo o obligacijsko pravni prepovedi odsvojitve nepremičnine vsaj za deset let z ustrezno pogodbeno kaznijo za primer kršitve,
* intabulacijsko klavzulo,
* prepoved kakršnekoli obremenitve nepremičnine za 10 let,
* zemljiškoknjižno dovolilo, s katerim si samoupravna lokalna skupnost ob kršitvi pogodbe izgovori odkupno pravico, na podlagi katere lahko zahteva povratno prodajo nepremičnine za ceno, ki ne presega vlaganja v to nepremičnino, zmanjšano za amortizacijo.
1. **člen**

**(merila za dodeljevanje investicijskih spodbud)**

(1) Merila za dodelitev spodbude iz 7. člena so:

* število novo ustvarjenih delovnih mest,
* vrednost investicije,
* položaj in uveljavljenost investitorja na trgu,
* prenos tehnologije, znanja in izkušenj, dolgoročna vpetost investicije v regijo,
* stopnja tehnološke zahtevnosti investicije,
* dodana vrednost na zaposlenega,
* uporaba (BAT) najboljše razpoložljive tehnike,
* vpliv investicije na okolje,
* prispevek investicije k prehodu Slovenije v krožno gospodarstvo,
* prispevek investicije k prehodu na nizkoogljično gospodarstvo s čim višjo energetsko samooskrbo in k omejevanju podnebnih sprememb,
* umeščenost na razvrednoteno območje ali obstoječo obrtno poslovno cono z razpoložljivimi kapacitetami ter
* učinki investicije na skladni regionalni razvoj.

(2) Vlada z uredbo podrobneje določi merila za dodelitev spodbude.

1. **člen**

**(strateška investicija)**

Strateška investicija je investicija, ki izpolnjuje naslednje pogoje:

1. najnižja vrednost investicije je:

* 40.000.000 eurov v predelovalni ali storitveni dejavnosti,
* 20.000.000 eurov v razvojno-raziskovalni dejavnosti,

2. ustvarja in zapolni najmanj naslednje število novih delovnih mest v obdobju 10 let od datuma sklenitve pogodbe o izvedbi strateške investicije:

* 400 v predelovalni ali storitveni dejavnosti,
* 200 v razvojno-raziskovalni dejavnosti,

3. zagotavlja ohranjanje ustvarjenih delovnih mest najmanj 5 let od dneva zaposlitve in

4. dodana vrednost na zaposlenega v dejavnosti, v katero se strateška investicija uvršča, je višja od povprečne dodane vrednosti na zaposlenega v Republiki Sloveniji,

5. pospešuje gospodarsko rast in zaposlovanje ter skladen regionalni razvoj.

1. **člen**

**(javni interes)**

(1) Strateška investicija zasleduje razvojne, gospodarske, zaposlitvene, regionalne, trajnostne, socialne, prostorske, logistične, prometne in druge cilje.

(2) Izvedba strateške investicije je v javnem interesu.

1. **člen**

**(javna korist)**

Izvedba strateške investicije je v javno korist zaradi pospeševanja gospodarske rasti in zaposlovanja, ustvarjanja novih delovnih mest in zagotavljanja skladnega regionalnega razvoja.

1. **člen**

**(razlastitev)**

(1) Za namen gradnje objektov za izvedbo strateške investicije iz 13. člena tega zakona se lahko nepremičnine, navedene v sklepu vlade iz 31. člena tega zakona, razlastijo.

(2) Šteje se, da je javna korist za nepremičnine iz prejšnjega odstavka izkazana, če so predvidene v občinskem prostorskem načrtu ali državnem prostorskem načrtu in navedene v sklepu vlade iz 31. člena tega zakona.

(3) V primeru neuspeha postopka sporazumevanja za odkup nepremičnin, navedenih v sklepu vlade iz 31. člena, lahko samoupravna lokalna skupnost kot razlastitveni upravičenec vloži zahtevo za razlastitev lastnika te nepremičnine.

(4) Razlastitev je dopustna le v javno korist in pod pogojem, da je za dosego javne koristi nujno potrebna in da je javna korist razlastitvenega namena v sorazmerju s posegom v zasebno lastnino.

1. **člen**

**(prodaja nepremičnin)**

Ne glede na določbe zakona, ki ureja stvarno premoženje države in samoupravnih lokalnih skupnosti, lahko občina kot lastnica razlaščenih nepremičnin iz prejšnjega člena tega zakona, le te proda z neposredno pogodbo po ocenjeni vrednosti pooblaščenega cenilca prejemniku investicijske spodbude, ki bo izvedel strateško investicijo iz 13. člena tega zakona, ali sklene neposredno pogodbo o ustanovitvi stavbne pravice s prejemnikom investicijske spodbude.

1. **člen**

**(razmerja z drugimi predpisi)**

Za vprašanja izvedbe razlastitve nepremičnin za strateške investicije, ki jih ta zakon ne ureja, se uporabljajo predpisi s področja urejanja prostora.

**III. POSTOPEK DODELITVE INVESTICIJSKE SPODBUDE**

**3.1 Postopek dodelitve investicijske spodbude na podlagi javnegarazpisa**

19. člen

(objava razpisa)

(1) Spodbude iz 8. člena tega zakona se dodeljujejo na podlagi javnega razpisa, ki ga objavi agencija v Uradnem listu Republike Slovenije in na svoji spletni strani.

(2) Na dan objave razpisa agencija objavi na svojih spletnih straneh razpisno dokumentacijo.

(3) Pred objavo javnega razpisa in razpisne dokumentacije mora agencija pridobiti pisno soglasje ministrstva.

20. člen

(vsebina in pogoji razpisa)

(1) Objava javnega razpisa mora vsebovati zlasti:

* ime in sedež agencije, ki dodeljuje spodbude,
* pravno podlago za izvedbo javnega razpisa,
* predmet javnega razpisa,
* navedbo pogojev in meril za dodelitev spodbud,
* okvirno višino sredstev, ki so na razpolago,
* določitev obdobja, v katerem morajo biti porabljene spodbude, ali rokov, če je predvideno zaporedno dodeljevanje sredstev,
* datum odpiranja vlog ali datumi odpiranja vlog, če je v javnem razpisu predvideno zaporedno dodeljevanje spodbud,
* rok, do katerega morajo biti predložene vloge za dodelitev spodbud,
* rok, v katerem bodo morebitni prejemniki obveščeni o izidu javnega razpisa,
* kraj, čas in ime osebe, pri kateri lahko zainteresirani dvignejo razpisno dokumentacijo.

(2) Agencija pripravi razpisno dokumentacijo v slovenskem in angleškem jeziku.

**21. člen**

**(vloga za dodelitev spodbude)**

(1) Investitor posreduje vlogo na agencijo.

(2) Vloga mora vsebovati najmanj te podatke:

* ime, sedež in velikost gospodarske družbe,
* opis investicije, vključno z datumi začetka in zaključka,
* lokacija investicije z opisom in ali gre za razvrednoteno območje in stopnjo razvrednotenja (navedba vira, oziroma podatka, na podlagi katerega je območje opredeljeno kot razvrednoteno) ali obstoječo obrtno cono,
* vrednost investicije,
* število in terminski načrt ustvarjanja ter ohranjanja novo ustvarjenih delovnih mest,
* pričakovano dodano vrednost in dodano vrednost na zaposlenega, ustvarjeno z investicijo,
* seznam ter opredelitev vrste in višine upravičenih ter neupravičenih stroškov investicije,
* vrsta in oblika spodbude, potrebne za izvedbo investicije, to je znesek javnega financiranja na podlagi vloge in javnega financiranja iz drugih virov,
* predvideni datum začetka in konca morebitnega črpanja sredstev,
* analizo tveganja ter analizo stroškov in koristi,
* poslovni načrt.

(3) Minister, pristojen za gospodarstvo (v nadaljnjem besedilu: minister), s pravilnikom predpiše obrazce, na katerih mora biti predložena vloga, in jih objavi na spletni strani agencije in ministrstva.

22. člen

(komisija)

(1) Za strokovno oceno izpolnjevanja pogojev za dodelitev spodbude imenuje direktor agencije ocenjevalno komisijo, ki ima predsednika in najmanj dva člana (v nadaljnjem besedilu: komisija).

(2) Predsednika in člane komisije se imenuje s področja, za katerega se dodeljuje spodbuda. Po potrebi se v delo komisije vključi strokovnjake s področja industrijske politike, mednarodnih ekonomskih odnosov, tehnologije, upravljanja podjetij in pravic intelektualne lastnine.

(3) Kandidati za predsednika in člane komisije morajo pred izdajo sklepa podati pisno izjavo o interesni nepovezanosti z investitorjem in gospodarsko družbo kot nosilcem investicije ter izjavo, da bodo kot zaupne varovali vse podatke, dejstva in okoliščine, s katerimi se bodo seznanili pri opravljanju nalog člana komisije.

(4) Za strokovno oceno izpolnjevanja pogojev za dodelitev spodbude komisija upošteva pogoje iz 8. člena in merila iz 12. člena tega zakona ter določbe javnega razpisa.

**23. člen**

**(odobritev spodbude)**

Agencija na podlagi predloga komisije najpozneje v 60 dneh od dneva odpiranja vlog izda odločbo o dodelitvi spodbude.

24. člen

(pogodba o dodelitvi spodbude)

(1) S pogodbo o dodelitvi spodbude se določijo:

* predmet pogodbe,
* medsebojne pravice in obveznosti pogodbenih strank,
* zaveza gospodarske družbe, da bo investicija izvedena vsaj v predvideni vrednosti, z ustvarjenimi predvidenimi novimi delovnimi mesti in v roku, opredeljenem v vlogi,
* zavezo gospodarske družbe, da bo realizirana investicija v skladu s prejšnjo alinejo ohranjena v regiji prejemnika spodbude vsaj pet let po zaključku investicije ali vsaj tri leta po zaključku investicije v primeru, ko je prejemnik spodbude malo ali srednje veliko podjetje,
* zavezo, da bodo nova delovna mesta, ustvarjena z investicijo, zapolnjena najpozneje v treh letih po zaključku investicije in ohranjena v regiji najmanj pet let po dnevu, ko je bilo delovno mesto prvič zasedeno, ali najmanj tri leta po dnevu, ko je bilo delovno mesto prvič zasedeno, v primeru, ko je prejemnik spodbude malo ali srednje veliko podjetje,
* zavezo, da bo dodana vrednost na zaposlenega v prejemniku spodbude po zaključku investicije in v času ohranjanja višja od povprečne dodane vrednosti na zaposlenega v dejavnosti, v katero se prejemnik spodbude uvršča,
* način nadzora nad namensko porabo sredstev ter
* pravne posledice kršitve pogodbenih obveznosti.

(2) Prejemnik investicijske spodbude pogodbi o dodelitvi spodbude predloži bančno garancijo za dobro izvedbo pogodbenih obveznosti na prvi poziv ali drugo primerno zavarovanje.

(3) Če prejemnik investicijske spodbude v 60 dneh po prejemu odločbe iz 23. člena tega zakona ne podpiše pogodbe, se šteje, da spodbuda ni bila dodeljena.

3.2 Postopek dodelitve investicijske spodbude po posebnem postopku

**25. člen**

**(vloga za dodelitev spodbude)**

(1) Investitor posreduje vlogo na ministrstvo.

(2) Vloga mora vsebovati najmanj te podatke:

* ime, sedež in velikost gospodarske družbe,
* opis investicije, vključno z datumi začetka in zaključka,
* lokacija investicije z opisom in ali gre za razvrednoteno območje in stopnjo razvrednotenja (navedba vira, oziroma podatka, na podlagi katerega je območje opredeljeno kot razvrednoteno) ali obstoječo obrtno cono,
* vrednost investicije,
* število in terminski načrt ustvarjanja ter ohranjanja novo ustvarjenih delovnih mest,
* pričakovano dodano vrednost in dodano vrednost na zaposlenega, ustvarjeno z investicijo,
* seznam ter opredelitev vrste in višine upravičenih ter neupravičenih stroškov investicije,
* vrsta in oblika spodbude, potrebne za izvedbo investicije, to je znesek javnega financiranja na podlagi vloge in javnega financiranja iz drugih virov,
* predvideni datum začetka in konca morebitnega črpanja sredstev,
* analizo tveganja ter analizo stroškov in koristi,
* poslovni načrt.

(3) Minister s pravilnikom predpiše obrazce, na katerih mora biti predložena vloga in jih objavi na spletni strani ministrstva.

26. člen

(komisija)

(1) Za strokovno oceno izpolnjevanja pogojev za spodbudo in za oblikovanje predloga za dodelitev spodbude imenuje minister ocenjevalno komisijo, ki ima predsednika in najmanj štiri člane z ministrstva in agencije (v nadaljnjem besedilu: komisija).

(2) Predsednika in člane komisije se imenuje s področja, za katerega se dodeljuje spodbuda. Po potrebi se v delo komisije vključi strokovnjake s področja industrijske politike, mednarodnih ekonomskih odnosov, tehnologije, upravljanja podjetij in pravic intelektualne lastnine.

(3) Kandidati za predsednika in člane komisije morajo pred izdajo sklepa podati pisno izjavo o interesni nepovezanosti z investitorjem in gospodarsko družbo kot nosilcem investicije ter izjavo, da bodo kot zaupne varovali vse podatke, dejstva in okoliščine, s katerimi se bodo seznanili pri opravljanju nalog člana komisije.

(4) Za strokovno oceno izpolnjevanja pogojev za spodbudo in za oblikovanje predloga za dodelitev spodbude komisija upošteva pogoje iz 9. člena in merila iz 12. člena tega zakona.

**27. člen**

**(odločitev o dodelitvi spodbude)**

(1) Komisija pripravi mnenje o izpolnjevanju pogojev za dodelitev spodbude po posebnem postopku in ga predloži ministru.

(2) Minister lahko na podlagi utemeljene obrazložitve predlaga, da se gospodarski družbi iz gospodarskih, javnofinančnih razlogov ali razlogov, ki so v javnem interesu države, dodeli do 30 % višja ali nižja spodbuda, kot jo je predlagala komisija, ob upoštevanju najvišje dovoljene spodbude v skladu s predpisi, ki urejajo regionalne državne pomoči.

(3) Vlada na predlog ministrstva obravnava predlog spodbude in sprejme sklep o dodelitvi spodbude.

**28. člen**

**(sklenitev pogodbe o dodelitvi spodbude**)

(1) Ministrstvo in gospodarska družba po odločitvi vlade skleneta pogodbo o dodelitvi spodbude.

(2) S pogodbo iz prvega odstavka tega člena se določijo:

* predmet pogodbe,
* medsebojne pravice in obveznosti pogodbenih strank,
* zaveza gospodarske družbe, da bo investicija izvedena vsaj v predvideni vrednosti, z ustvarjenimi predvidenimi novimi delovnimi mesti in v roku, opredeljenem v vlogi,
* zavezo gospodarske družbe, da bo realizirana investicija v skladu s prejšnjo alinejo ohranjena v regiji prejemnika spodbude vsaj pet let po zaključku investicije ali vsaj tri leta po zaključku investicije v primeru, ko je prejemnik spodbude malo ali srednje veliko podjetje,
* zavezo, da bodo nova delovna mesta, ustvarjena z investicijo, zapolnjena najpozneje v treh letih po zaključku investicije in ohranjena v regiji najmanj pet let po dnevu, ko je bilo delovno mesto prvič zasedeno, ali najmanj tri leta po dnevu, ko je bilo delovno mesto prvič zasedeno, v primeru, ko je prejemnik spodbude malo ali srednje veliko podjetje,
* zavezo, da bo dodana vrednost na zaposlenega v prejemniku spodbude po zaključku investicije in v času ohranjanja višja od povprečne dodane vrednosti na zaposlenega v dejavnosti, v katero se prejemnik spodbude uvršča,
* način nadzora nad namensko porabo sredstev ter
* pravne posledice kršitve pogodbenih obveznosti.

(3) Prejemnik investicijske spodbude pogodbi o dodelitvi spodbude predloži bančno garancijo za dobro izvedbo pogodbenih obveznosti na prvi poziv ali drugo primerno zavarovanje.

**3.3 Postopek ugotavljanja izpolnjevanja pogojev za strateško investicijo**

**29. člen**

**(vloga za strateško investicijo)**

(1) Investitor posreduje vlogo za ugotovitev izpolnjevanja pogojev za strateško investicijo (v nadaljnjem besedilu: vlogo za strateško investicijo) na ministrstvo.

(2) Vloga za strateško investicijo mora poleg določb iz 25. člena tega zakona vsebovati:

* navedbo nepremičnin z zemljiškimi parcelami, ki so potrebne za izvedbo investicijske namere in
* elaborat z utemeljitvijo javne koristi.

(3) Elaborat z utemeljitvijo javne koristi mora vsebovati:

* izvleček iz državnega ali občinskega prostorskega načrta,
* parcelacijski načrt z mejo,
* navedbo nepremičnin z zemljiškimi parcelami s površinami in podatki o njihovih lastnikih in imetnikih drugih stvarnih pravic ter
* obrazložitev javne koristi.

(4) Investitor lahko v vlogi za strateško investicijo zaprosi tudi za dodelitev spodbude nepovratnih sredstev po posebnem postopku iz 9. člena tega zakona.

(5) Minister s pravilnikom predpiše obrazce, na katerih mora biti predložena vloga za strateško investicijo in jih objavi na spletni strani ministrstva.

**30. člen**

**(izpolnjevanje pogojev za strateško investicijo)**

(1) Komisija iz 26. člena tega zakona ugotovi izpolnjevanje pogojev za strateško investicijo iz 13. člena tega zakona in pripravi mnenje o izpolnjevanju pogojev za strateško investicijo in ga predloži ministru.

(2) Če se vloga za strateško investicijo nanaša tudi na dodelitev spodbude nepovratnih sredstev po posebnem postopku iz 9. člena tega zakona ter je vloga za strateško investicijo iz 29. člena tega zakona in vloga za dodelitev spodbude iz 25. člena tega zakona formalno popolna in izpolnjuje pogoje za strateško investicijo, komisija pri odločanju in oblikovanju predloga za dodelitev spodbud upošteva tudi pogoje iz 9. člena in merila iz 12. člena tega zakona.

**31. člen**

**(odločitev o dodelitvi spodbude za strateško investicijo)**

Vlada na predlog ministrstva obravnava mnenje o izpolnjevanju pogojev za strateško investicijo in sprejme sklep o izpolnjevanju pogojev za strateško investicijo, ki vsebuje:

* splošne podatke o investitorju,
* ugotovitev o izpolnjevanju pogojev strateške investicije iz 13. člena tega zakona,
* ugotovitev, da je strateška investicija v javnem interesu in pospešuje gospodarsko rast in zaposlovanje ter skladen regionalni razvoj,
* seznam nepremičnin z zemljiškimi parcelami, na katerih je predvidena gradnja v javno korist in
* rok za izvedbo strateške investicije.

**32. člen**

**(sklenitev pogodbe o dodelitvi spodbude za strateško investicijo)**

(1) Ministrstvo in gospodarska družba po sprejemu sklepa vlade iz 31. člena tega zakona skleneta pogodbo o dodelitvi spodbude za strateško investicijo. Če se spodbuda nanaša tudi na samoupravne lokalne skupnosti, se lahko sklene tristranska pogodba.

(2) S pogodbo iz prvega odstavka tega člena se določi:

* predmet pogodbe,
* medsebojne pravice in obveznosti pogodbenih strank,
* zaveza gospodarske družbe, da bo investicija izvedena vsaj v predvideni vrednosti, z ustvarjenimi in zapolnjenimi predvidenimi novimi delovnimi mesti in v roku, opredeljenem v vlogi,
* zaveza gospodarske družbe, da bo izvedena strateška investicija v skladu s prejšnjo alinejo ohranjena v regiji gospodarske družbe vsaj pet let po zaključku investicije,
* zaveza gospodarske družbe, da bodo nova delovna mesta, ustvarjena s strateško investicijo, zapolnjena v treh letih po zaključku investicije oziroma najpozneje v desetih letih od datuma sklenitve pogodbe o izvedbi strateške investicije in ohranjena v regiji najmanj pet let po dnevu, ko je bilo delovno mesto prvič zapolnjeno,
* zaveza gospodarske družbe, da bo dodana vrednost na zaposlenega v gospodarski družbi po zaključku strateške investicije in v času ohranjanja višja od povprečne dodane vrednosti na zaposlenega v dejavnosti, v katero se gospodarska družba uvršča,
* način nadzora nad namensko porabo sredstev ter
* pravne posledice kršitve pogodbenih obveznosti.

(3) Prejemnik investicijske spodbude pogodbi o izvedbi strateške investicije predloži bančno garancijo za dobro izvedbo pogodbenih obveznosti na prvi poziv ali drugo primerno zavarovanje.

**33. člen**

**(obveznost spremljanja investicijskih spodbud)**

(1) Spremljanje doseganja učinkov zastavljenih ciljev dodeljevanja javnih sredstev v primeru investicijskih spodbud se določi v pogodbi o dodelitvi spodbude, po izpolnitvi pogodbe pa agencija in ministrstvo, učinke zastavljenih ciljev pri posamezni gospodarski družbi objavita na svoji spletni strani.

(2) Ministrstvo predloži vladi letno poročilo o dodeljenih spodbudah in uresničevanju zastavljenih ciljev najkasneje do 31. marca tekočega leta za preteklo leto.

**IV. PREHODNE IN KONČNE DOLOČBE**

**34. člen**

**(rok za izdajo podzakonskih predpisov)**

(1) Vlada najpozneje v šestih mesecih po uveljavitvi tega zakona sprejme uredbo iz četrtega odstavka 8. člena, petega odstavka 9. člena in drugega odstavka 12. člena tega zakona.

(2) Minister najpozneje v šestih mesecih po uveljavitvi tega zakona s pravilnikom predpiše obrazce iz tretjega odstavka 21. člena, tretjega odstavka 25. člena in iz petega odstavka 29. člena tega zakona.

**35. člen**

**(prenehanje veljavnosti predpisov)**

(1) Z dnem uveljavitve tega zakona preneha veljati Zakon o spodbujanju tujih investicij in internacionalizacije podjetij (Uradni list RS, št. [107/06](http://www.uradni-list.si/1/objava.jsp?sop=2006-01-4585) – uradno prečiščeno besedilo, [11/11](http://www.uradni-list.si/1/objava.jsp?sop=2011-01-0447), [57/12](http://www.uradni-list.si/1/objava.jsp?sop=2012-01-2407) in [17/15](http://www.uradni-list.si/1/objava.jsp?sop=2015-01-0621)).

(2) Z dnem uveljavitve tega zakona preneha veljati Uredba o finančnih spodbudah za tuje neposredne investicije (Uradni list RS, št. [62/14](http://www.uradni-list.si/1/objava.jsp?sop=2014-01-2676)).

(3) Postopki, začeti v skladu s 7.b členom Zakona o spodbujanju tujih investicij in internacionalizacije podjetij (Uradni list RS, št. [107/06](http://www.uradni-list.si/1/objava.jsp?sop=2006-01-4585) – uradno prečiščeno besedilo, [11/11](http://www.uradni-list.si/1/objava.jsp?sop=2011-01-0447), [57/12](http://www.uradni-list.si/1/objava.jsp?sop=2012-01-2407) in [17/15](http://www.uradni-list.si/1/objava.jsp?sop=2015-01-0621)) pred uveljavitvijo tega zakona, se dokončajo v skladu z Zakonom o spodbujanju tujih investicij in internacionalizacije podjetij.

(4) Podzakonski predpis iz drugega odstavka tega člena se do uveljavitve podzakonskih predpisov izdanih na podlagi tega zakona, uporablja še naprej, če ni v nasprotju s tem zakonom.

**36. člen**

**(uskladitev sklepa o ustanovitvi agencije)**

Vlada v roku šestih mesecev od uveljavitve tega zakona uskladi Sklep o ustanovitvi Javne agencije Republike Slovenije za spodbujanje podjetništva, internacionalizacije, tujih investicij in tehnologije (Uradni list RS, št. 93/15) s tem zakonom.

**37. člen**

**(uveljavitev zakona)**

Ta zakon začne veljati petnajsti dan po objavi v Uradnem listu Republike Slovenije.

**III. OBRAZLOŽITEV**

**K 1. členu (vsebina zakona)**

Ta zakon opredeljuje aktivnosti, ki se izvajajo z namenom spodbujanja investicijske dejavnosti, oblike spodbud za začetne investicije ter določa pod katerimi pogoji in po kakšnih merilih se dodelijo investicijske spodbude, ki so predmet tega zakona. Zakon nadalje določa, pod katerimi pogoji se investicija opredeli kot strateška.

Zakon opredeljuje, da se investicijske spodbude, ki so predmet tega zakona in imajo značaj državnih pomoči, dodeljujejo v skladu s predpisi, ki urejajo dodeljevanje regionalnih državnih pomoči.

**K 2. členu (pomen izrazov)**

V tem členu so podrobneje definirani izrazi, ki jih uporabljamo v okviru politike spodbujanja investicij, njihova obrazložitev pa prispeva k večji preglednosti in enotnemu razumevanju vsebine zakona, in sicer da bi se izognili morebitnim napačnim tolmačenjem določenih izrazov.

**K 3. členu (cilj zakona)**

V tem členu je opredeljen cilj spodbujanja investicijske dejavnosti v Sloveniji.

Investicije nacionalni ekonomiji prinašajo številne ugodne spremljevalne učinke, saj pomenijo povečanje kapitala, ustvarjajo proizvodne zmogljivosti ter povečujejo število delovnih mest in možnost mobilizacije delovne sile. Investicije so dolgoročno predvsem dejavnik večanja produktivnosti in nosilec tehničnega napredka, s tem je primarna vloga investicij ustvarjanje gospodarske stabilnosti in rasti.

Za zagotovitev dolgoročne blaginje prebivalcev so potrebne investicije, ki bodo prispevale k prehodu v zeleno, z viri gospodarno in nizkoogljično krožno gospodarstvo.

Vlada Republike Slovenije bo v okviru tega zakona podpirala tista podjetja, ki bodo delovala v skladu s Smernicami OECD za večnacionalne družbe.

**K 4. členu (nosilci spodbujanja investicij)**

Člen določa nosilce za izvajanje aktivnosti spodbujanja investicij glede na sposobnost institucije za učinkovito opravljanje dejavnosti in reference s področja spodbujanja investicij. Ministrstvo, pristojno za gospodarstvo, je nosilec kreiranja politike s področja spodbujanja investicij in internacionalizacije podjetij. Agencija, pristojna za spodbujanje investicij, po tem zakonu je SPIRIT Slovenija, javna agencija na področju podjetništva, tujih investicij, internacionalizacije in tehnologije, ki se ji dodelijo pristojnosti spodbujanja investicij poleg tujih tudi za domače investitorje. V veljavni zakonodaji je javna agencija SPIRIT pristojna le za spodbujanje tujih investicij.

Javna agencija SPIRIT izvaja aktivnosti spodbujanja investicij in internacionalizacije v skladu s politiko in usmeritvami ministrstva, pristojnega za gospodarstvo, na podlagi Programa spodbujanja internacionalizacije 2015-2020, akcijskih načrtov in drugih programskih dokumentov.

**K 5. členu (aktivnosti spodbujanja investicij)**

Za politiko spodbujanja investicij je pomembno kontinuirano izvajanje aktivnosti za spodbujanje investicij. Številne aktivnosti javna agencija SPIRIT že izvaja, vendar so v skladu z Zakonom o spodbujanju tujih neposrednih investicij in internacionalizacije podjetij namenjene privabljanju in spodbujanju tujih investicij. Ta zakon predvideva iste aktivnosti tudi za domače investitorje.

Dodeljevanje spodbud je pomemben instrument za privabljanje investicij. Finančne spodbude se uporabljajo predvsem kot kompenzacija za šibkejše dele investicijske klime oziroma za preusmeritev investicij v gospodarsko manj razvita območja in za privabljanje investicij z višjo dodano vrednostjo.

Zagotavljanje kakovostnih informacijskih, svetovalnih in drugih storitev za investitorje se lahko izvaja tako osebno kot tudi prek spleta.

Tržnokomunikacijske aktivnosti zajemajo promocijo poslovnega in investicijskega okolja Slovenije, izvajanje sektorskih investicijskih seminarjev in konferenc, predstavitve na specializiranih sejmih doma in v tujini, neposredno trženje oziroma identificiranje potencialnih novih investitorjev ...

Organiziranje obiskov posameznih investitorjev in delegacij ter organiziranje dogodkov, ki prispevajo h krepitvi Slovenije kot lokacije za investicije, sta pomembna z vidika odločanja investitorjev o uvrstitvi Slovenije v ožji nabor lokacij za potencialno investicijo.

Projektno vodenje investicijskih projektov obsega obveščanje o različnih segmentih investicijskega okolja, iskanje primernih lokacij in organizacijo ogledov lokacij, obveščanje o možnostih pridobivanja finančnih sredstev, pripravo ponudbe po meri, vključevanje lokalnih skupnosti in regionalnih podpornih točk, usmerjanje na zunanje svetovalce, specializirane službe in druge pristojne organe ter aktivnosti follow-up.

Sodelovanje z že obstoječimi investitorji v Sloveniji je pomembno z vidika spodbujanja njihove rasti, krepitve položaja v sistemu lastnika, reinvestiranja podjetij in povečanja oziroma ohranitve delovnih mest.

Analiziranje konkurenčnega položaja Slovenije z vidika investiranja in predlaganje ukrepov za izboljšanje omogočata podajanje priporočil za nadaljnje ukrepe izboljšanja poslovnega okolja v primerjavi s konkurenčnimi državami ter prepoznavanje prednosti, ki jih lahko promoviramo z vidika privabljanja novih investicij.

Po potrebi se izvajajo dodatne aktivnosti za spodbujanje investicij.

**K 6. členu (program spodbujanja investicij)**

Petletni drsni program, ki ga pripravi ministrstvo, pristojno za gospodarstvo, z upoštevanjem vsakokratnih notranjih in zunanjih ekonomsko-političnih okoliščin določi srednjeročne usmeritve in cilje Slovenije na področju spodbujanja investicij. Ministrstvo predloži program vladi v potrditev. Program vlada upošteva kot del razvojnih politik in ga vgradi v procese gospodarskega načrtovanja. Da bi zagotovili merljivost uresničevanja ciljev v programu, mora predvideti tudi kazalnike za spremljanje učinkovitosti. Drsni program se mora letno novelirati in potrjevati na Vladi Republike Slovenije.

**K 7. členu (investicijske spodbude)**

Zakon uvaja nove oblike spodbud tako za domače kot tuje investitorje.

V prvem odstavku so navedene spodbude, ki so predmet tega zakona in se dodeljujejo v skladu s postopki, določenimi v tem zakonu. Spodbude se v svetu še vedno uporabljajo kot instrument za privabljanje investicij, saj v povezavi s cilji trajnostnega razvoja lahko povečajo njihovo učinkovitost. Uporabljajo se predvsem za stimuliranje investicij v specifične sektorje, aktivnosti ali kot nadomestilo za pomanjkljivosti posameznih regij za doseganje skladnega regionalnega razvoja.

Z novimi spodbudami in aktivnostmi po tem zakonu ter s spodbudami in olajšavami za investiranje na podlagi že veljavne zakonodaje je investitorjem na voljo primeren nabor različnih investicijskih spodbud, ki je primerljiv z državami v naši okolici oziroma konkurenčnimi državami.

Spodbude v obliki nepovratnih sredstev, povratnih sredstev, subvencioniranih obrestnih mer in garancij, nakupa nepremičnin po cenah, ki so nižje od tržnih, in ugotavljanju izpolnjevanja pogojev za strateško investicijo so namenjene investitorjem, ki investirajo na območju Republike Slovenije.

V drugem odstavku je navedeno, iz katerih virov se zagotavljajo sredstva za dodelitev spodbud.

**K 8. členu (dodelitev nepovratnih sredstev na podlagi javnega razpisa)**

Prvi odstavek daje možnost za dodeljevanje nepovratnih sredstev na podlagi javnega razpisa javni agenciji SPIRIT.

Drugi odstavek določa minimalne pogoje, ki jih mora investicija izpolnjevati za dodelitev spodbude. Poudarek je na minimalni višini investiranih sredstev, številu ustvarjenih in ohranjenih delovnih mest ter na dejavnostih, ki imajo višjo dodano vrednost. Pogoji za dodelitev finančnih spodbud pa so postavljeni glede na pretekle izkušnje pri dodeljevanju spodbud za tuje neposredne investicije.

V tretjem odstavku je opredeljen možen začetek del na investicijskem projektu v skladu z opredelitvijo spodbujevalnega učinka, kot to izhaja iz pravil dodeljevanja regionalnih državnih pomoči v skladu z Uredbo 651/2014/EU in Uredbo 2017/1084/EU.

V četrtem odstavku zakon navaja, da bo vlada z uredbo na predlog ministra, pristojnega za gospodarstvo, podrobneje določila način ugotavljanja izpolnjevanja pogojev za uveljavljanje spodbud iz 7. člena tega zakona.

**K 9. členu (posebni postopek za dodelitev nepovratnih sredstev)**

Prvi odstavek tega člena določa, da se lahko nepovratna sredstva dodelijo tudi na podlagi posamične vloge brez javnega razpisa na podlagi sklepa vlade. To omogoča 106.j člen Zakona o javnih financah, ki dopušča, da se sredstva lahko dodelijo na podlagi neposredne pogodbe, če je postopek za dodelitev sredstev določen v posebnem zakonu.

Ker so proračunska sredstva za neposredne finančne spodbude omejena, je smiselno, da se dodeljujejo le za tiste začetne investicije, ki znatno prispevajo k razvoju slovenskega gospodarstva. Zakon v tem členu opredeljuje pogoje, ki jih mora investicija izpolnjevati za dodelitev spodbude. Poudarek je na minimalni višini investiranih sredstev, številu ustvarjenih in ohranjenih delovnih mest ter na dejavnostih, ki imajo višjo dodano vrednost. Pogoji za dodelitev finančnih spodbud so postavljeni glede na pretekle izkušnje pri dodeljevanju spodbud za tuje neposredne investicije in glede na pogoje, ki jih imajo za dodelitev spodbud postavljene konkurenčne države.

V primerjavi z dosedanjim načinom dodeljevanja finančnih spodbud je več poudarka na spodbujanju investicij, ki prinašajo visokokvalificirana delovna mesta, ter dejavnosti, ki imajo višjo dodano vrednost (spodbude bodo lahko prejela le podjetja, ki bodo ne samo izpolnila pogoj glede višine investicije in števila delovnih mest, temveč bo moralo biti določeno število delovnih mest visokokvalificiranih, poleg tega pa bo morala biti dodana vrednost na zaposlenega v podjetju nad povprečjem panoge, v kateri podjetje deluje).

V drugem odstavku je opredeljeno, da je investicija upravičena do spodbude, če dosega minimalni prag števila točk na osnovi ocenjevanja po merilih. Investicija mora imeti pozitiven vpliv na regijo, v kateri bo investicija izvedena, in sicer iz ekonomskega, okoljskega, prostorskega in socialnega vidika, kar se ugotavlja na podlagi meril iz tega zakona.

Tretji odstavek določa, da mora biti investicija ekonomsko, finančno, tehnično in tehnološko izvedljiva in upravičena. Omenjena presoja investicije je lahko podana s strani neodvisnega strokovnjaka ali institucije (na primer SID Banka d.d., poslovna banka).

V četrtem odstavku je opredeljen možen začetek del na investicijskem projektu v skladu z opredelitvijo spodbujevalnega učinka, kot to izhaja iz pravil dodeljevanja regionalnih državnih pomoči v skladu z Uredbo 651/2014/EU in Uredbo 2017/1084/EU.

V petem odstavku zakon navaja, da bo vlada z uredbo na predlog ministra, pristojnega za gospodarstvo, podrobneje določila način ugotavljanja izpolnjevanja pogojev za uveljavljanje spodbud iz tega člena tega zakona.

**K 10. členu ( subvencionirane obrestne mere, povratna sredstva in garancije)**

Predlagana določba zakona omogoča investitorjem pridobitev povratnih sredstev in drugih ugodnosti, povezanih s povratnimi sredstvi, kar predstavlja manjšo finančno obremenitev za proračun RS, ima pa pozitiven vpliv na spodbujanje investiranja, saj bi podjetja z navedenimi ukrepi lažje pridobila kredit, poleg tega pa tudi pod ugodnejšimi pogoji (povratna sredstva s subvencionirano obrestno mero, garancije za lažje pridobivanje bančnih kreditov, kar bi vplivalo na nižjo ceno kredita za podjetje in na nižje zahteve po dodatnem zavarovanju).

V drugem odstavku zakon določa, da bodo ukrepe iz tega člena lahko izvajale finančne institucije (na primer SID Banka d.d.), katere bodo za ta namen imele zagotovljena sredstva v ustreznih skladih, dodeljevanje spodbud pa bo potekalo v skladu z določbami tega zakona, njihovimi ustanovitvenimi akti, sprejetimi programskimi dokumenti ter s strani Vlade RS potrjenimi letnimi poslovnimi in finančnimi načrti.

**K 11. členu (nakup nepremičnin v lasti samoupravnih lokalnih skupnosti po cenah, ki so nižje od tržnih)**

Zakon v tem členu opisuje možnost nakupa nepremičnin v lasti samoupravnih lokalnih skupnosti pod ocenjeno vrednostjo na podlagi neposredne pogodbe, kar poenostavi postopek in skrajša čas, potreben za izvedbo postopkov.

Zakon, ki ureja ravnanje s stvarnim premoženjem države in samoupravnih lokalnih skupnosti v petem odstavku 17. člena že predvideva možnost nakupa nepremičnin v lasti države ali samoupravnih lokalnih skupnosti pod ocenjeno vrednostjo, vendar ob tem navaja več pogojev, ki lahko bistveno podaljšajo postopke in odvrnejo morebitne investitorje k investiranju v Republiki Sloveniji. Zaradi tega in možnosti drugačne ureditve, ki jo zakon, ki ureja ravnanje s stvarnim premoženjem države in samoupravnih lokalnih skupnosti, predvideva v 2. členu (uporaba zakona), je v prvem odstavku tega člena predvidena možnost prodaje nepremičnine v lasti samoupravnih lokalnih skupnosti pod ocenjeno vrednostjo na podlagi neposredne pogodbe. Ta možnost je mogoča le ob izpolnjevanju pogojev iz drugega odstavka 8. člena tega zakona.

Drugi odstavek opredeljuje ocenjeno vrednost in način njenega ugotavljanja.

Tretji odstavek določa način ugotavljanja višine državne pomoči iz naslova te spodbude.

V četrtem odstavku je opredeljena zahteva po pripravi tako imenovane analize cost-benefit, ki jo mora lokalna samoupravna skupnost opraviti pred prodajo nepremičnine pod ocenjeno vrednostjo. Po mnenju Računskega sodišča Republike Slovenije se s tako imenovano analizo cost-benefit prepreči možnost negospodarnega ravnanja države ali lokalne skupnosti, saj mora samoupravna lokalna skupnost v primeru prodaje nepremičnine pod ocenjeno vrednostjo jasno določiti cilje, opredeliti koristi, določiti merljive učinke in ekonomsko utemeljenost prodaje nepremičnine pod ocenjeno vrednostjo.

V petem odstavku je opredeljena zahteva po objavi namere o sklenitvi neposredne pogodbe na spletni strani prodajalca najmanj 20 dni pred nameravano sklenitvijo. S to zahtevo je omogočeno sodelovanje javnosti pri postopku prodaje in zagotovljena enakopravna obravnava vseh možnih potencialnih kupcev nepremičnine.

V šestem odstavku zakon postavlja zahtevo, da na dan sklenitve pogodbe cenitev nepremičnine, ki je predmet takšnega posla, ne sme biti starejša od dvanajst mesecev.

Sedmi odstavek določa vsebino pogodbe o nakupu nepremičnin.

**K 12. členu (merila za dodeljevanje investicijskih spodbud)**

V prvem odstavku tega člena so našteta merila za ocenjevanje posameznih investicij, ki bodo podrobneje opredeljena in točkovno ovrednotena v uredbi, kar predvideva drugi odstavek tega člena. Gre za merila, ki sledijo usmeritvi Programa spodbujanja internacionalizacije 2015−2020 ter povečujejo poslovno aktivnost, izvozno konkurenčnost in tehnološke zmogljivosti ter krepijo bazo znanja, kar ob upoštevanju vpliva investicijskega projekta na okolje vodi v gospodarski razvoj.

**K. 13. členu (strateška investicija)**

Člen določa pogoje, pod katerimi se investicija v skladu s tem zakonom lahko opredeli kot strateška. Poudarek je na minimalni višini investiranih sredstev, številu ustvarjenih in ohranjenih delovnih mest ter na dejavnostih, ki imajo višjo dodano vrednost (dodana vrednost na zaposlenega v podjetju bo morala biti nad slovenskim povprečjem), s tem pa pospešuje gospodarsko rast in zaposlovanje ter skladen regionalni razvoj. Kriteriji so postavljeni glede na pretekle izkušnje glede višine investicij v slovensko poslovno okolje ter glede na kriterije, ki jih imajo za določitev strateških investicij postavljene konkurenčne države. Analiza investicij, katerim so bile v preteklosti dodeljene finančne spodbude na osnovi Zakona o spodbujanju tujih neposrednih investicij in internacionalizacije podjetij, z izjemo investicije Magna v Sloveniji, in investicije, ki so v postopku obravnave za dodelitev finančne spodbude, kažejo, da nobena investicija ni hkrati dosegala najnižje vrednosti investicij in najnižjega števila ustvarjenih novih delovnih mest, kot sta dva izmed petih pogojev, določenih za opredelitev strateške investicije. Češka republika za opredelitev strateške investicije v predelovalni dejavnosti določa vrednost investicije najmanj v višini 18.200.000 eurov (od tega najmanj 9.100.000 eurov investicije v stroje) in najmanj 500 novih delovnih mest; za opredelitev strateške investicije v tehnološke centre, to je v vzpostavitev ali širitev razvojno-raziskovalnih centrov, določa vrednost investicije najmanj v višini 7.300.000 eurov (od tega najmanj 3.600.000 eurov investicije v stroje) in najmanj 100 novih delovnih mest. Slovaška republika za opredelitev pomembne investicije določa vrednost investicije v višini najmanj 100.000.000 eurov (v primeru več kot 15 odstotne brezposelnosti v določeni regiji je vrednost investicije najmanj 50.000.000 eurov) in najmanj 300 novih delovnih mest ter da je izvedba te investicije v javnem interesu. Pri primerjavi z drugimi državami je potrebno upoštevati tudi druge primerjalne prednosti države, kot so na primer velikost trga, število prebivalcev…

**K 14. členu (javni interes)**

Člen določa, da strateška investicija zasleduje razvojne, gospodarske, zaposlitvene, regionalne, trajnostne, socialne, prostorske, logistične, prometne in druge cilje in da je izvedba strateške investicije v javnem interesu.

**K 15. členu (javna korist)**

Pravico do zasebne lastnine zagotavlja 33. člen Ustave Republike Slovenije. Gre za eno od ključnih človekovih pravic in je deležna pravnega varstva na najvišji ravni. To še posebej velja glede lastninske pravice na nepremičninah, ki so za lastnika pogosto življenjskega pomena. Ustava Republike Slovenije v 67. členu daje zakonodajalcu pooblastilo za urejanje načina pridobivanja in uživanja lastnine, v 69. členu daje zakonodajalcu pooblastilo za urejanje zakonske podlage za odvzem ali omejitev lastninske pravice na nepremičnini v javno korist. 69. člen Ustave Republike Slovenije določa razlastitev: »Lastninska pravica na nepremičnini se lahko v javno korist odvzame ali omeji proti nadomestilu v naravi ali proti odškodnini pod pogoji, ki jih določa zakon«. Pojem javne koristi pušča Ustava Republike Slovenije v 69. členu neopredeljen in daje zakonodajalcu pooblastilo, da z zakonom opredeli javno korist na splošen način. Ker gre pri razlastitvi za poseg v lastninsko pravico, ki je ena od človekovih pravic, je treba upoštevati načelo sorazmernosti. Predpostavka ustavne dopustnosti razlastitve je obstoj »javne koristi«. Pojem javna korist ima avtonomen ustavnopravni pomen, ki pa ga z opredeljevanjem razlastitvenih namenov konkretizira zakonodajalec. Navedeni ustavni člen namreč posebej določa, da je razlastitev dovoljena »pod pogoji, ki jih določa zakon«. Zakonodajalec tako nima le pravice, temveč tudi dolžnost podrobneje opredeliti javno korist (abstraktni razlastitveni nameni) po posameznih področjih.[[4]](#footnote-4) Razlastitveni nameni so zlasti[[5]](#footnote-5):

* gradnja ali prevzem grajenega javnega dobra (nepremičnin v splošni uporabi);
* gradnja, vzpostavitev oziroma prevzem infrastrukturnih objektov za potrebe izvajanja gospodarskih javnih služb (javne infrastrukture);
* gradnja oziroma pridobitev objektov za potrebe obrambe;
* gradnja oziroma pridobitev objektov za potrebe negospodarskih javnih služb (zdravstvo, šolstvo, kultura, znanost);
* gradnja oziroma pridobitev objektov za potrebe državnih organov oziroma organov lokalnih skupnosti ter za potrebe diplomatskih predstavništev tujih držav;
* varovanje kulturne dediščine;
* varovanje naravnih znamenitosti in naravnega javnega dobra ter izkoriščanje naravnih virov;
* gradnja neprofitnih in socialnih stanovanj;
* varstvo pred naravnimi nesrečami (poplavami, plazovi);
* urbanistični projekti oziroma uresničitev urbanističnih načrtov (prenova starih mestnih jeder, kompleksna stanovanjska gradnja, gradnja industrijskih in poslovnih kompleksov, rušenje urbanistično ali sanitarno neprimernih objektov);
* pospeševanje gospodarske rasti in zaposlovanja, skladen regionalni razvoj;
* pridobivanje zemljišč za nadomestilo za razlastitev zemljišč.

ZUreP-1 je uzakonil le nekaj od zgoraj naštetih razlastitvenih namenov, zato je razlastitev ter omejitev ali obremenitev lastninske pravice možna tudi zaradi uresničevanja drugih namenov, kot je na primer urbanistični projekt oziroma uresničitev urbanističnih načrtov (konkretno na primer gradnja industrijskih in poslovnih objektov ali con) in pospeševanje gospodarske rasti in zaposlovanja ter skladen regionalni razvoj. Urbanistično planiranje je namreč pomemben instrument usmerjevalne (razvojne) vloge države in lokalne skupnosti. Preko načrtovanja rabe prostora in razmejitve dejavnosti v njem zlasti lokalne skupnosti krojijo razvoj na svojem območju. Prostorska politika je eden najpomembnejših elementov lokalne politike. Izjemnega pomena je tudi na državni ravni.[[6]](#footnote-6) ZUreP-1 v 93. členu določa razlastitvene namene oziroma razloge, zaradi katerih je dovoljena razlastitev, med katerimi sicer ni gradnje objektov za izvedbo večje investicije na strateškem razvojnem območju proizvodnje cone, vendar v petem odstavku dopušča, da se nepremičnine lahko razlastijo za namene, ki jih določajo drugi zakoni. V tretjem in četrtem odstavku 93. člena ZUreP-1 določa, da je javna korist za nepremičnine izkazana, če so nepremičnine predvidene v občinskem prostorskem načrtu in vlada s sklepom ugotovi, da je gradna predvidena v javno korist.

**K 16. členu (razlastitev)**

Za namen gradnje objektov za izvedbo strateške investicije se lahko nepremičnine, navedene v sklepu vlade razlastijo. Javna korist za nepremičnine je izkazana, če so predvidene v občinskem prostorskem načrtu ali državnem prostorskem načrtu in navedene v sklepu vlade. V primeru neuspeha postopka sporazumevanja za odkup nepremičnin, navedenih v sklepu vlade lahko samoupravna lokalna skupnost kot razlastitveni upravičenec vloži zahtevo za razlastitev lastnika te nepremičnine. Razlastitev je dopustna le v javno korist in pod pogojem, da je za dosego javne koristi nujno potrebna in da je javna korist razlastitvenega namena v sorazmerju s posegom v zasebno lastnino.

Za javno korist je značilno tehtanje, ki ga pravna teorija pozna kot test sorazmernosti. Zakon je opredelil javno korist na splošen način, pri čemer se presoja javne koristi opravi tako v abstraktnem kot tudi v konkretnem primeru.

Ker predlog zakona za dosego svojih ciljev predvideva tudi poseg v pravico do zasebne lastnine, ki jo zagotavlja 33. člen Ustave RS, je zakonodajalec v skladu z ustavnosodno prakso pri pripravi predloga zakona opravil tudi trostopenjski test sorazmernosti javne koristi.

**K 17. členu (prodaja nepremičnin)**

Predlagani člen zaradi večje fleksibilnosti, ki je potrebna v poslovnem svetu določa, da lahko samoupravna lokalna skupnost ne glede na določbe zakona, ki ureja stvarno premoženje države in samoupravnih lokalnih skupnosti, z namenom izvedbe strateške proda z neposredno pogodbo po ocenjeni vrednosti investitorju ali sklene neposredno pogodbo o ustanovitvi stavbne pravice z investitorjem. Vrednost nepremičnin mora biti ocenjena s strani pooblaščenega cenilca.

**K 18. členu (razmerja z drugimi predpisi)**

Ta člen določa, da se postopek razlastitve izvede po pravilih razlastitvenega postopka, urejenega v zakonu, ki ureja področje urejanja prostora.

**K 19. členu (objava razpisa)**

Ta člen določa, da se nepovratne spodbude iz 8. člena tega zakona dodeljujejo na podlagi javnega razpisa in opredeljuje javno objavo razpisne dokumentacije.

**K 20. členu (vsebina in pogoji razpisa)**

Člen podrobneje opredeljuje razpisno dokumentacijo in določa njene obvezne sestavine.

**K 21. členu (vloga za dodelitev spodbude)**

Člen določa vsebino vloge, ki jo investitor posreduje na agencijo za pridobitev spodbude za investicijo.

**K 22. členu (komisija)**

Predlagani člen določa, da postopek za dodelitev sredstev vodi komisija, ki jo sestavljajo predsednik in najmanj dva člana z ustrezno strokovno izobrazbo s področja, za katerega se dodeljujejo sredstva.

Člani komisije morajo biti neodvisni, kar dokazujejo z izjavo, da s prijavitelji niso povezani.

**K 23. členu (odobritev spodbude)**

Člen določa 60 dnevni rok za izdajo odločbe.

**K 24. členu (pogodba o dodelitvi spodbude)**

Ta člen določa vsebino pogodbe o dodelitvi spodbude. Obvezne sestavine pogodbe so ime, sedež in velikost gospodarske družbe, opis investicije, vključno z datumi začetka in zaključka, lokacija investicije z opisom in ali gre za razvrednoteno območje in stopnjo razvrednotenja ali obstoječo obrtno cono, vrednost investicije, število in terminski načrt ustvarjanja ter ohranjanja novo ustvarjenih delovnih mest, pričakovano dodano vrednost in dodano vrednost na zaposlenega, ustvarjeno z investicijo, seznam ter opredelitev vrste in višine upravičenih ter neupravičenih stroškov investicije, vrsta in oblika spodbude, potrebne za izvedbo investicije, to je znesek javnega financiranja na podlagi vloge in javnega financiranja iz drugih virov,predvideni datum začetka in konca morebitnega črpanja sredstev, analizo tveganja ter analizo stroškov in koristi in poslovni načrt.

**K 25. členu (vloga za dodelitev spodbude)**

V prvem odstavku tega člena je določeno, da investitor vlogo posreduje na ministrstvo.

Drugi odstavek tega člena določa, katere podatke mora vsebovati vloga za dodelitev spodbude kot podlago za ugotavljanje izpolnjevanja pogojev in ocenitve investicije v skladu z merili. Zahtevani podatki v vlogi so deloma predpisani že z Uredbo 651/2014/EU in Uredbo 2017/1084/EU v smislu izpolnjevanja spodbujevalnega učinka.

V tretjem odstavku tega člena zakon predvideva objavo predpisanih obrazcev, na katerih mora biti predložena vloga, z namenom zagotovitve podatkov iz prejšnjega odstavka. Obrazci morajo biti javno dostopni.

**K 26. členu (ocenjevalna komisija)**

Prvi odstavek tega člena določa, da minister, pristojen za gospodarstvo, po prejemu vloge imenuje komisijo za obravnavo vloge, ki jo sestavljajo predsednik in najmanj štirje člani.

Drugi odstavek tega člena določa, da komisijo sestavljajo člani z ustrezno strokovno izobrazbo s področja, za katerega se dodeljujejo spodbude. Zakon v tem odstavku določa tudi možnost sodelovanja zunanjih strokovnjakov, če se za to izkaže potreba.

Tretji odstavek tega člena določa, da morajo biti člani komisije neodvisni, kar dokazujejo s pisno izjavo, da z investitorjem niso povezani. Člani komisije morajo podati izjavo o varovanju podatkov, s katerimi bodo seznanjeni med obravnavo vloge.

**K 27. členu (odločitev o dodelitvi spodbude)**

Prvi odstavek tega člena določa, da predlog spodbude oblikuje komisija in ga predloži ministru v potrditev.

Drugi odstavek tega člena dopušča možnost, da minister zaradi morebitnih širših informacij, s katerimi razpolaga, lahko predlaga dodelitev investicijske spodbude v nižji ali višji vrednosti, kot izhaja iz predloga, z utemeljenimi obrazložitvami razlogov (gospodarski in javnofinančni razlogi ali razlogi, ki so v javnem interesu države). Pri tem znižanje ali zvišanje, ki ga predlaga minister ne sme presegati 30 % predlagane višine spodbude, ob upoštevanju najvišje dovoljene spodbude v skladu s predpisi o regionalnih državnih pomočeh.

Tretji odstavek določa, da predlog o dodelitvi investicijske spodbude obravnava Vlada RS in sprejme sklep.

**K 28. členu (sklenitev pogodbe o dodelitvi spodbude)**

Prvi odstavek tega člena določa, da se po pozitivni odločitvi Vlade Republike Slovenije o dodelitvi spodbude sklene pogodba med gospodarsko družbo in ministrstvom.

Drugi odstavek določa rok, v katerem mora gospodarska družba pristopiti k podpisu pogodbe.

Tretji odstavek določa vsebino pogodbe.

Četrti odstavek določa zagotovitev zavarovanja za dobro izvedbo pogodbenih obveznosti s strani prejemnika spodbude.

**K 29. členu (vloga za strateško investicijo)**

V prvem odstavku tega člena je določeno, da investitor vlogo za ugotovitev izpolnjevanja posebnih pogojev za strateško investicijo posreduje na ministrstvo.

Drugi in tretji odstavek tega člena določata vsebino vloge. Investitor mora zagotoviti dokumentacijo, iz katere bo razvidno, ali izpolnjuje pogoje, ki jih zakon določa. Zaradi potrebe po ugotavljanju obstoja javne koristi v konkretnem primeru je treba vlogi poleg preostale taksativno zahtevane dokumentacije priložiti tudi elaborat javne koristi.

Četrti odstavek tega člena investitorju omogoča, da istočasno zaprosi tudi za dodelitev drugih spodbud.

V petem odstavku tega člena zakon predvideva objavo predpisanih obrazcev, na katerih mora biti predložena vloga za strateško investicijo, z namenom zagotovitve potrebnih podatkov. Obrazci morajo biti javno dostopni.

**K 30. členu (izpolnjevanje pogojev za strateško investicijo)**

Člen določa način ugotavljana, ali investicija izpolnjuje pogoje za opredelitev, da gre za strateško investicijo ter kdaj zadevna strateška investicija izpolnjuje pogoje tudi za morebitno dodelitev ostalih spodbud, ter oblikovanje predloga za dodelitev spodbude s strani komisije.

**K 31. členu (odločitev o dodelitvi spodbude za strateško investicijo)**

Člen določa, da predlog in vsebino sklepa o ugotovitvi izpolnjevanja pogojev za strateško investicijo in morebitni predlog sklepa o dodelitvi spodbude, obravnava Vlada Republike Slovenije.

**K 32. členu (sklenitev pogodbe o dodelitvi spodbude za strateško investicijo)**

Prvi odstavek tega člena določa, da se po prejemu sklepa vlade o izpolnjevanju pogojev za strateško investicijo sklene pogodba med gospodarsko družbo in ministrstvom, pristojnim za gospodarstvo. Če se spodbuda nanaša tudi na samoupravne lokalne skupnosti, pa se lahko sklene tristranska pogodba.

Drugi odstavek določa vsebino pogodbe.

Tretji odstavek določa zagotovitev zavarovanja za dobro izvedbo pogodbenih obveznosti s strani prejemnika spodbude.

**K 33. členu (obveznost spremljanja investicijskih spodbud**)

Člen določa obveznosti agencije in ministrstva kot uporabnikov proračuna, da spremljata doseganje učinkov zastavljenih ciljev in učinkov dodeljenih javnih sredstev (spodbud) ter da javno objavita poročilo o uspešnosti doseganja zastavljenih ciljev. Člen predvideva tudi letno poročanje ministrstva Vladi Republike Slovenije o dodeljenih spodbudah in uresničevanju ciljev.

**K 34. členu (rok za izdajo podzakonskih predpisov) in k 35. členu (prenehanje veljavnosti predpisov)**

V prehodnih in končnih določbah je urejen prehod na novo sistemsko ureditev spodbujanja investicij tako za domača kot podjetja v tuji ali mešani lasti.

**K 36. členu (uskladitev sklepa o ustanovitvi agencije)**

Agencija, pristojna za spodbujanje investicij po tem zakonu je SPIRIT Slovenija, javna agencija na področju podjetništva, tujih investicij, internacionalizacije in tehnologije, ki se ji dodelijo pristojnosti spodbujanja investicij poleg tujih tudi za domače investitorje. V veljavni zakonodaji je javna agencija SPIRIT pristojna le za spodbujanje tujih investicij, zato je potrebno temu ustrezno prilagoditi sklep o ustanovitvi agencije.

**K 37. členu (uveljavitev zakona)**

Člen določa, da zakon začne veljati petnajsti dan po objavi v Uradnem listu Republike Slovenije.

|  |
| --- |
| IV. BESEDILO ČLENOV, KI SE SPREMINJAJO |
| / |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU |
| / |
| VI. PRILOGE |
| / |

1. angl. Act No. 561/2007 Coll. on investment aid and amendments to certain acts, as amended Act No. 56/2009, Act No. 231/2011, Act No. 70/2013, Act No. 102/2014, Act No. 62/2015. [↑](#footnote-ref-1)
2. Act No. 72/2000 Coll., on investment incentives in wording of Act. No. 84/2015 Coll., and selected provisions of Act No. 586/1992 on income taxes, as amended, Act No. 435/2004 on employment, as amended, Act No. 280/2009 – the Tax Code, as amended, and Act No. 338/1992 on real estate tax, as amended. [↑](#footnote-ref-2)
3. Zakon o poticanju ulaganja 102/2015. [↑](#footnote-ref-3)
4. Povzeto po Komentarju Ustave Republike Slovenije, Fakulteta za podiplomske državne in evropske študije, 2002, str. 667. [↑](#footnote-ref-4)
5. Povzeto po Komentarju Ustave Republike Slovenije, Fakulteta za podiplomske državne in evropske študije, 2002, str. 669-670. [↑](#footnote-ref-5)
6. Povzeto po Komentarju Ustave Republike Slovenije, Fakulteta za podiplomske državne in evropske študije, 2002, str. 671. [↑](#footnote-ref-6)